text:
An robhar a-riamh tro chèile mu mhìneachadh ainm-àite air soidhne dà-chànanach, air neo tùs an ainm? Nan robh, tha am freagairt ri làimh. Chaidh an làrach-lìn ùr aig Ainmean-Àite na h-Alba (AÀA), an compàirteachas comhairleachaidh nàiseanta airson ainmean-àite Gàidhlig an Alba, a chur air bhog an-diugh (22 Sultain 2017).
A’ leantainn taic-airgid de £7,100 bho Riaghaltas na h-Alba, tha an làrach-lìn ùr a’ gabhail a-steach an stòr-data cliùiteach aig AÀA, a tha ri fhaotainn an-asgaidh. Bidh an stòr-dàta a’ tabhann riochdan deimhinnte a dh’fhaodas ùghdarrasan ionadail, na meadhanan, luchd-rannsachaidh, coimhearsnachdan ionadail, luchd-coiseachd is luchd-streip no duine sam bith le ùidh ann an ainmean-àite Gàidhlig, a chleachdadh. Tha fiosrachadh eachdraidheil, tùsan ionadail agus faidhlichean-fuaim gus cuideachadh le fuaimneachadh cuideachd rim faotainn san stòr-dàta.
Thuirt Roy Pedersen, Cathraiche AÀA: “Rinn an dithis luchd-obrach aig AÀA, Eilidh Sgaimeal is Jake King, agus Vanessa Lopez is Chris Mitchell bho Lumberjack Digital an t-uabhas obair ann a bhith cruthachadh an goireas air-loidhne fa-leth seo. Tha mi gu mòr gam moladh airson ga chur ri chèile ann an dòigh èifeachdach. Taing mhòr gu Riaghaltas na h-Alba a thug seachad taic-airgid airson a’ phròiseict nuair a bha sinn a’ strì gus an ionmhas a bha a dhìth a lorg. Tha an uidhir le ùidh ann an ainmean-àite agus a’ Ghàidhlig a sìor fhàs, gu sònraichte luchd-tadhail bho air feadh an t-saoghail a fhuair spionnadh bhon phrògram ‘Outlander’. Tha mi cinnt às gum faigh iad tòrr às an làraich-lìn ùr, ach tha mi ’n dòchas gum bi e a’ tarraing luchd-cleachdaidh nas farsaing dhan taobh inntinneach seo de chultar is dhualchas Alba.
A’ cur fàilte air cur air bhog an làrach-lìn ùr thuirt an Leas Phrìomh Mhinistear John Swinney: “Tha sinn glè thoilichte gun robh an cothrom againn taic a thoirt dhan làrach-lìn ùr seo, a bhios na ghoireas feumail airson mòran dhaoine mar phrìomh thùs airson ainmean-àite Gàidhlig.
“Tha Riaghaltas na h-Alba ag aithneachadh gu bheil Gàidhlig na phàirt chudromach de dhualchas, de dhearbh-aithne nàiseanta agus de bheatha chultarail na h-Alba san latha an-diugh, agus tha sinn a’ cur fàilte air iomairtean den leithid a chumas taic ri suidheachadh na Gàidhlig ann am beatha làitheil, a’ cuideachadh gus a cumail seasmhach san àm ri teachd.”
Gheibh luchd-cleachdaidh greim air faidhlean PDF luachmhor de dh’ainmean-àite, goireasan rannsachaidh, agus mapa didseatach a’ cleachdach a’ bhathar-bhog fosgailte aig an Suirbhidh Òrdanais.
Thuirt Oifigear Gàidhlig, streapadair is neach-cleachdaidh AÀA, Janni Diez, a tha stèidhichte aig Sabhal Mòr Ostaig, a’ cholaiste Ghàidhlig san Eilean Sgitheanach: “’S e goireas air leth a th’ anns an làrach-lìn ùr, agus tha e a-nis fiù ’s nas fhasa tuilleadh fhaighinn a-mach mu ainmean-àite. Is fìor thoil leam mar a tha mapa ann a ghabhas sgrùdadh airson ainmean, agus mar a gheibhear comharra-clèithe le bhith a’ bruthadh air.”


c: text/html

text:
- TIOTAL
- A' Ghobhar Ghlas agus na Trì Minn
- EXTERNAL ID
- HC_GAELICSTORYTAPE_007
- DEIT
- 1997
- LINN
- 1990an
- CRUTHADAIR
- unknown
- NEACH-FIOSRACHAIDH
- Comhairle na Gàidhealtachd
- AITHNEACHADH MAOINE
- 2339
- KEYWORDS
- beul aithris
sgeulachdan
stòiridhean
Gàidhlig
seanchas
claistinneach
Tha an sgeulachd seo air a clàradh sa Ghàidhlig agus 's e eadar-theangachadh gu Beurla a leanas an seo.
A' Ghobhar Ghlas agus Na Trì Minn.
Bha siud ann o chionn fhada gobhar ghlas aig an robh trì minn, Am Minnean Mìogach, am Bocan Tàrr-gheal agus an Gille Buic.
Latha dhe na làithean thuirt a' Ghobhar Ghlas ris na trì minn: "Tha mise, a chlann, a' dol dhan tràigh a bhuain maoraich. Cuiridh sibhse an claidhean air an doras an uair a dh' fhalbhas mise agus ged a chluinneadh sibh gnogadh air an doras na fosglaibh idir e air eagal gur e am madadh-ruadh a bhios ann agus gun toir e leis sibh dhan taigh aige fhèin."
"Ciamar a dh' aithnicheas sinne sibh fhèin, a mhàthair?" dh' fhaighnich na trì minn, am Minnean Mìogach, am Bocan Tàrr-gheal agus an Gille Buic.
"Cha bhi sin doirbh idir," fhreagair a' Ghobhar Ghlas. "Cuiridh mise trì snàithlein air mo chois, fear geal is fear gorm is fear sgàrlaid, agus cuiridh mi a-staigh i aig bonn an dorais; agus bheir sibhse an uair sin an claidhean bhon doras." Thug i leatha basgaid bheag agus dh' fhalbh i sìos don tràigh.
Cha b' fhada bha ise air falbh an uair a thàinig gnogadh cruaidh air an doras. Cò bha an seo ach mac an uilc e fhèin, am madadh-ruadh!
"Fosglaibh, fosglaibh, fosglaibh an doras; is mise ur màthair."
"Cha tu idir ar màthair," fhreagair na trì minn à beul a chèile, am Minnean Mìogach, am Bocan Tàrr-gheal agus an Gille Buic.
"Ach ciamar idir, matà, a dh' aithnicheas sibh ur màthair an uair a thig i?" thuirt am madadh-ruadh.
"Tha trì snàithlein, geal is gorm is sgàrlaid, air a' chois aice," thuirt na trì minn, à beul a chèile.
Mach am madadh-ruadh gu taigh a' bhreabadair agus fhuair e trì snàithlein, geal is gorm is sgàrlaid, agus cheangail e air a spòig iad. Air ais leis gu crò nam meann. Chuir e a-staigh a spòg fo bhonn an dorais, agus dh' èigh e àird a chinn:
"Fosglaibh, fosglaibh, fosglaibh an doras; is mise ur màthair."
Dh' fhosgail na trì minn, am Minnean Mìogach, am Bocan Tàrr-gheal agus an Gille Buic, an doras gun dàil. Steach am madadh-ruadh na chruaidh ruith agus ghabh e mun cùl agus sguab e leis na trì minn, am Minnean Mìogach, am Bocan Tàrr-gheal agus an Gille Buic, agus thug e dhachaigh iad dhan taigh aige fhèin.
An ceann greis, thill a' Ghobhar Ghlas dhachaigh! Mo chreach mhòr 's mo bhròn bha doras crò nam meann fosgailte gu a chùl. Thilg a' Ghobhar Ghlas a' bhasgaid bheag làn maoraich air an làr agus dh' èigh i àird a cinn: "Mise, a' Ghobhar Ghlas, air mo thoirt às, ag iarraidh mo thrì minn, am Minnean Mìogach, am Bocan Tàrr-gheal agus an Gille Buic. Fhaoileag, fhaoileag, am faca tusa mo thrì minn, am Minnean Mìogach, am Bocan Tàrr-gheal agus an Gille Buic?"
"Gu dearbha fhèin chan fhaca mise do thrì minn, am Minnean Mìogach, am Bocan Tàrr-gheal agus an Gille Buic, air an talamh a tha fodham no anns an adhar a tha os mo chionn," fhreagair an fhaoileag.
Dh' fhalbh a' Ghobhar Ghlas a-null gu creig na feannaig. "Mise a' Ghobhar Ghlas air mo thoirt às," ars ise, "ag iarraidh mo thrì minn, am Minnean Mìogach, am Bocan Tàrr-gheal agus an Gille Buic. Fheannag, fheannag, am faca tusa mo thrì minn, am Minnean Mìogach, am Bocan Tàrr-gheal agus an Gille Buic?"
"Gu dearbha fhèin," fhreagair an fheannag, "chan fhaca mise do thrì minn, am Minnean Mìogach, am Bocan Tàrr-gheal agus an Gille Buic air an talamh a tha fodham no air an adhar a tha os mo chionn."
Mach a' ghobhar ghlas a-rithist agus cha do stad i gus an do ràinig i taigh a' mhadaidh-ruaidh. Dh' èigh i àird a cinn aig ceann an taighe. "Mise a' Ghobhar Ghlas air mo thoirt às, ag iarraidh mo thrì minn, am Minnean Mìogach, am Bocan Tàrr-gheal agus an Gille Buic."
A-mach am madadh-ruadh agus sheas e anns an doras is chuir e aghaidh air a' Ghobhar Ghlas: "Cò tha seo taobh-a-muigh a' bhothain bhig agamsa nach leig le mo choire goil 's nach leig le mo bhonnach bruich 's nach leig le mo chloinn bhig a dhol dhan tobar? Chan fhaca mise gu dearbha fhèin na trì minn agadsa, am Minnean Mìogach, am Bocan Tàrr-gheal agus an Gille Buic air an talamh a tha fodham no air an adhar a tha os mo chionn. Thig a-steach agus gheibh thu bòla brochain."
A-steach don bhothan chaidh a' Ghobhar Ghlas agus thug am madadh-ruadh dhi bòla brochain, agus dh' ith i sin.
"An gabh thu bòla eile?" ars am madadh-ruadh.
"Gabhaidh gu dearbh, is mise nì sin," fhreagair a' Ghobhar Ghlas.
Lìon am madadh-ruadh bòla eile leis a' bhrochan agus thug e sin dhi.
"Càit idir a bheil thu a' cur na tha thu ag ithe dhen bhrochan?" dh' fhaighnich am madadh-ruadh.
"Ann am pocan beag a th' agam an seo," ars a' Ghobhar Ghlas, agus thug i cruinn leum aisde a dh' ionnsaigh a' mhadaidh-ruaidh. Dh' fhàg i an siud e gun aithne gun chainnt air an ùrlar. Chual' i meigeadaich an ceann shuas an taighe agus dh' fhosgail i an doras a bha an siud. Mach na trì minn, am Minnean Mìogach, am Bocan Tàrr-gheal agus an Gille Buic.
Ghabh a' Ghobhar Ghlas man cùl agus threòraich i dhachaigh iad gu crò nam meann.
Tha an sgeulachd seo bho chruinneachadh a tha ri fhaotainn air teip agus anns an leabhar 'Am Bloigh Beag le Beannachd'

robotstxt: allowed

filter: keep


text:
Cha toirear air uachdarain fearann a reic
11 An t-Ogmhìos 2013 Ùraichte aig Ùraichte aig
Thuirt Prìomh Mhinistear na h-Alba, Ailig Salmond, nach bi e idir a' stèidheachadh lagh a bheireadh air uachdarain am fearann a reic an aghaidh an toil.
'S e na gheall Mgr Salmond, aig co-labhairt bhliadhnail Fearann Coimhearsnachd na h-Alba aig Sabhal Mòr Ostaig san Eilean Sgitheanach air an deireadh sheachdain, gum bi millean acair de dh'fhearann na h-Alba an sealbh choimhearsnachdan ron bhliadhna 2020, agus lagh nas sìmplidh 's tuilleadh airgid son sin a thoirt gu buil.
Tha an aithris seo aig Eilidh NicLeòid.


text:
- TIOTAL
- 'Crois na Comraich', Cill Chomain an Ìle
- EXTERNAL ID
- GB1796_859_20_0045
- ÀITE
- Cill Chomain
- SGÌRE
- Ìle
- SIORRACHD/PARRAIST
- EARRA-GHÀIDHEAL: Cille Chòmain
- LINN
- 20l
- CRUTHADAIR
- M E M Donaldson
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 9426
- KEYWORDS
- Crois na Comraich
Ìle
snaidheadh
croisean
leacan
Port Sgioba
Port Charlotte
eaglaisean
Chaidh an dealbh seo a thogail sa chiad leth den 20mh linn le M.E.M. Donaldson agus chithear ann crois thràth eachdraidheil le leac tarsainn leis an ainm 'Crois na Comraich'. Tha i na seasamh ann an achadh mu 300 ceud meatair air falbh bho eaglais nam meadhan-linntean an Cill Chomain an Ìle. Tha an leac na h-aon eisimpleir à dhà de na croisean tràtha seo a bha, 's dòcha, a' comharrachadh ionad tràth Chriosdachd, air neo, a bha a' comharrachadh chrìochan fearainn far am faodadh cealgairean tèarmann fhaotainn o chasaidean. Chaidh an dàrna leac a thogail air falbh do Thaigh Tasgaidh Bheatha Thràth Ìle ann am Port Sgioba.
Rugadh Mary Ethel Muir Donaldson ann an 1876 agus thàinig i don Ghàidhealtachd mu 1908. Shiubhail i fad is farsaing air a' Ghàidhealtachd an iar agus a tuath, a' sgrìobhadh is a' togail dhealbhan. Eadar 1912 is 1949 sgrìobh i iomadh leabhar air dualchasan agus eachdraidh shòisealta na sgìre. Chaochail i ann an taigh-eiridinn ann an Dùn Èideann ann an 1958 agus chaidh a tìodhlacadh anns an Òban
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
1943
MCMXLIII
Tachartasan[deasaich | deasaich an tùs]
Breithean[deasaich | deasaich an tùs]
- 9 an Gearran - Joseph Stiglitz, ann an Gary (Indiana). Eaconamaiche às na Stàitean Aonaichte.
- 19 am Màrt - Mario J. Molina, ann am Meagasgo. Ceimigear à Meagsago.
- 19 am Màrt - Mario Monti, ann an Varese. Eaconamaiche agus Neach-poileataigs às an Eadailt.
- 29 am Màrt - John Major, ann an Lunnainn. Neach-poileataigs à Sasainn.
- 15 an Giblean - Pınar Kür, ann am Bursa. Sgrìobhadair às An Tuirc.
- 15 an Giblean - Robert Lefkowitz, ceimigear às na Stàitean Aonaichte.
- 14 an Cèitean - Ólafur Ragnar Grímsson, ann an Ísafjörður. Neach-poileataigs à Innis Tile.
- 6 an t-Ògmhios - Richard Smalley, ann an Akron (Ohio). Ceimigear às na Stàitean Aonaichte.
- 26 an t-Ògmhios - Mick Jagger, ann an Dartford. Seinnadair à Sasainn.
- 17 an Lùnasdal - Robert De Niro, ann an Eabhraig Nuadh. Actair às na Stàitean Aonaichte.
- 23 an Dàmhair - Janez Levec, ceimigear à Sloibhìnia.
- 29 an t-Sultain - Lech Wałęsa, ann an Gdańsk. Neach-poileataigs às a' Phòlainn.
- 1 an Dùbhlachd - Finn E. Kydland, ann an Ålgård. Eaconamaiche à Nirribhidh.
- 18 an Dùbhlachd - Keith Richards, ann an Dartford. Cluicheadair giotàir anns Na Rolling Stones.
- 24 an Dùbhlachd - Tarja Halonen, ann an Helsinki. Tè-phoileataigs à Suòmaidh.
Bàsan[deasaich | deasaich an tùs]
- 9 an t-Iuchar - Han Hollander, ann an Sobibór. Fear-aithris às na Tìrean Ìsle.
- 9 an Dàmhair - Pieter Zeeman, fiosagaiche às na Tìrean Ìsle.
- 13 an Dàmhair - Henrik Pontoppidan, ann an Copenhagen. Sgrìobhadair às an Danmhairg.
- 17 an Dùbhlachd - An t-Urramach Niall Ros, ann an Dùn Èideann. Ministear agus sgoilear na Gàidhlig.


text:
- TIOTAL
- Taigh-òsta an Stèisein, Caol Loch Aillse
- EXTERNAL ID
- HCD00080
- ÀITE
- Caol Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1920an; 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 11808
- KEYWORDS
- taighean òsta
MacMhathain
rèile
innealan cumhachd
B'e loidse aig Sir Alasdair MacMhathain a bh' ann an Taigh-òsta an Stèisein bho thùs. Reic a mhac, Sir Coinneach MacMhathain, e ri Companaidh na Rèile aig deireadh nan 1890an. 'S ann aig a' Chompanaidh Rèile London Midland Scottish a bha e fhathast ann an 1930, agus bha iad fhathast a' cleachdadh lampaichean-ola agus coinnlean, tha coltach. Chaidh inneal-cumhachd a chur a-steach ach bha uidhir de dh'fhuaim aige 's gu robh e a' cumail an luchd tadhail nan dùisg agus dh'fheumadh iad a chur dheth a h-uile oidhche. Bho chaidh an dealbh seo a thogail chaidh a leudachadh gu mòr agus an t-ainm ùr Taigh-òsta Loch Aillse a thoirt air
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Litir gu Bùth-chungadair a' Chaoil bho Foirbeis MhicGhilleDhuinn, Duilleag 2
- EXTERNAL ID
- Z_HCD_DOC_0014_02
- ÀITE
- Suardal, An t-Àth Leathann
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- DEIT
- 1912
- LINN
- 1910an
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 7392
- KEYWORDS
- litir
togail dhealbh
bùth-chungadair
Càrn-cuimhne MhicMhuirich
Ged nach eil ainm air an nota seo, chan eil teagamh nach e Foirbeis MacGilleDhuinn a sgrìobh e. B' e dealbhadair a bhiodh tric a' tadhal san Eilean Sgitheanach agus a bhiodh a' ceannach stuthan chamara o Bhùth-chungadair Mhic a' Phearsain ann an Caol Loch Aillse a bh' ann. Bha Donnchadh Mac a' Phearsain eòlach air an dòigh-sgrìobhaidh annasach aige, agus tha e air dèiligeadh ri na h-iarrtasan seo gu cabhagach, mar a chithear o ne stampaichean.
Tha an litir a' bruidhinn air cairtean-puist de Charragh-cuimhne MhicMhuirich. Chaidh an liagan de chlach-ghràin ghlas, a tha a' coimhead thar Loch Aillse, a thogail mu 1863 mar chuimhneachan air a' Chòirneal Raibeart MacMhuirich agus cho dìleas 's a bha e do fhasdaiche, a' chòigeamh Iarla Shìophoirt, Seumasach a bh' air a chuir a-mach às an tìr. Chaidh an carragh-cuimhne ath-thogail ann an 1927 an dèidh dha bhith air a bhualadh le dealanaich. Chithear soidhne air a shon faisg air an A87 eadar a' Chaol agus Baile Mac Ara
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Skye and Lochalsh Archives


text:
- TIOTAL
- Abhainn Nis
- EXTERNAL ID
- PC_MACLEAN_INVERNESS08_11
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 2008
- LINN
- 2000an
- CRUTHADAIR
- Clare Maclean
- NEACH-FIOSRACHAIDH
- Clare Maclean
- AITHNEACHADH MAOINE
- 29256
- KEYWORDS
- abhnaichean
drochaidean
Tha an Nis a' sruthadh 12 chilemeatair eadar Caraidh Dabhach Phùr agus Linne Fharair taobh Cathair-bhaile Inbhir Nis. San deilbh seo, chithear dealbh den abhainn a chaidh a thogail air drochaid crochaidh Sràid Greig, drochaid a chaidh a thogail ann am meadhan a' bhaile ann an 1882. Nas fhaide sìos an abhainn, tha Drochaid nam Manach air a bheil an A82 a' dol thairis air an Nis. Is e drochaid concrait a th' ann le trì boghan a chaidh a thogail ann an 1984-86 le JMP Consultants Eta.


text:
Là mòr an Cupa na Camanachd
Thèid seachd geamaichean air adhart ann an Cupa na Camanachd Disathairne is bidh aire mhòran air Taigh na Bruaich, far an tèid na sgiobaidhean a chluich sa chuairt dheireannaich an-uiridh an aghaidh a chèile.
Rinn Caol Bhòid a' chùis 6-5 air Inbhir Aora an là ud ann an geama air leth, ach suarach cho math sa chaidh cùisean do sgioba Sheumais Pherlich bhon uairsin.
Tha iad air ceithir a-mach à ochd a chall san lìog agus 's gann gun robh cothrom aca idir an sgioba as làidire a chur air a' phàirc.
Bha dùil nach dèanadh Inbhir Aora ro mhath am bliadhna is iad air manaidsear is cuid de na cluicheadaran aca a chall aig deireadh an t-seusain seo chaidh.
Tha na bràithrean Garry is Graeme Mac a' Phearsain air spionnadh a chur san sgioba ge-tà, is tha feadhainn a bha an dùil sguir a chluiche air tilleadh.
Làmh an uachdair
Chan eil mar as àbhaist mòran eadar Caol Bhòid is Inbhir Aora ach gu math tric ann an geamaichean eadar na sgiobaidhean, 's ann a bhios làmh an uachdair aig an sgioba aig an taigh.
'S dòcha gur e sin a nì an diofar ann an Taigh na Bruaich Disathairne.
Thèid sgioba eile à Comhghall, Srath Chura, gu tuath is iad a' dol an aghaidh Bhail' Ùr an t-Slèibh.
Tha seo air cuimhneachan a dhùsgadh ann an Srath Chura de 1983, nuair a rinn iad a' chùis 2-0 air a' Bhail' Ùr gus a' chuairt dheireannach den chupa a ruighinn 'son an aon thuras nan eachdraidh.
Bha Dòmhnall 'Doughnut' Dòmhnallach a' cluich do Shrath Chura an là ud agus e a-niste na mhanaidsear aig an sgioba.
"Sin an là as fheàrr a bh' agam ann an iomain oir cha tug duine cothrom dhuinn ro-làimh. Bha e do-chreidsinneach do dh'àite mar Shrath Chura", thuirt e.
Beàrn
Chan eil duine a' toirt cothrom do Shrath Chura am bliadhna seo a bharrachd, is a' bheàrn eadar na sgiobaidhean nas motha na bha e ann an 1983.
"Bidh sinn a' feuchainn ris an sgòr a chumail sìos Disathairne - ach 's e sin an fheallsanachd a bh'againn ann an 1983 is rinn sinn a' chùis.
"S e cothrom a th'ann dha na balaich cluich air tè de na pàircean as ainmeil ann an iomain - tha mi an dòchas gun còrd e riutha", thuirt e.
Dh'aidich Bail' Ùr an t-Slèibh nach eil eòlas sam bith aca mu sgioba Shrath Chura, ach cha bu chòir gun cuir sin bacadh sam bith orra.
Bidh fear-glèidh Shrath Chura glè thrang Disathairne.
Dìreach shuas an rathad bidh geama tarraingeach eile ann is Ceann a' Ghiuthsaich a' cur fàilte air Lòbhat.
Pronnadh
Tha Lòbhat fhathast gun gheama a chall am bliadhna is thug iad pronnadh air na nàbaidhean aca Gleann Urchadain 4-0 an t-seachdain seo chaidh - fhads a bha Ceann a' Ghiuthsaich a' call an dearbaidh acasan air an aon sgòr.
Togaidh Ceann a' Ghiuthsaich an geama aca 'son a' chupa, ach ma dh'fhaodte nach bi sin gu leòr an turas seo.
Thèid Ceann Loch Seile shuas an A87 'son a dhol an aghaidh nan nàbaidhean aca san Eilean Sgitheanach.
Tha sgioba Johnston Gill ann an sunnd an-dràsta is iad air èirigh dhan cheathramh àite sa Phrìomh Lìog.
Thuirt Gill nach bi brosnachadh sam bith a dhìth air an sgioba aige 'son gheama ann am Port Rìgh.
Bidh na Sgitheanaich ag ionndrainn Ghilleasbuig MhicDhòmhnaill agus Ailean MhicFhionguin - ach bidh sluagh mòr aig Pàirc nan Laoch a bheir togail mòr do sgioba an eilein.
Bha dùil ri dearbaidh Loch Abair cuideachd ach chuir Glaschu Meadhan Earra-Ghàidheal às dhan sin nuair a rinn iad a' chùis air Cill Mhàillidh sa chuairt mu dheireadh.
Dùbhlan
'S e dùbhlan nas motha a th' aca Disathairne aig An Àird is bidh An Gearasdan dòchasach air àite a ghlèidheadh san ath-chuairt.
Ann an Drochaid an Aonachain bidh Loch Abar a' feuchainn ris an t-suidheachadh thruagh aca san lìog a chur an darna taobh an aghaidh Ghlinn Urchadain.
Tha an Gleann fhèin air a bhith an ìre mhath soirbheachail anns na cupanan bho chionn ghoirid is bidh iad dòchasach gun tèid aca air a dhol troimhe.
Sa gheama mu dheireadh bidh A' Mhanachainn - a tha aig mullach Lìog Tuath 1 - misneachail gun urrainn dhaibh gnothaichean a dhèanamh air leth fhèin duilich aig an taigh an aghaidh Chamanachd an Òbain, a tha aig bonn na Prìomh Lìge.
Ma tha sgioba bho lìog nas ìosal a' dol a bhuannachadh Disathairne, tha e coltach ann gur ann sa Mhanachainn a thachras e.


text:
- TIOTAL
- Agallamh le Avril Watt mu mhuinntir nan seirbheisean ann an Ceann Loch Lìobhain
- EXTERNAL ID
- WD_HF07_TRACK02_WATT
- ÀITE
- Ceann Loch Lìobhann
- SGÌRE
- Ceann a Tuath Latharna
- SIORRACHD/PARRAIST
- EARRA-GHÀIDHEAL: Liosmòr 's An Apainn
- DEIT
- 2005
- LINN
- 2000an
- CRUTHADAIR
- Avril Watt
- NEACH-FIOSRACHAIDH
- Am Baile agus Luchd-rannsachaidh a' Chogaidh
- AITHNEACHADH MAOINE
- 3241
- KEYWORDS
- An Dara Cogadh
An Dàrna Cogadh
eich
Arm Innseanach
gunnaichean mòra
claistinneach
Tha cuimhn' aig Avril Watt gu robh mòran shaighdearan ann a' dìon factaraidh an aluminium ann an Ceann Loch Lìobhain san Dàrna Cogadh.
An robh fios agaibh gun robh feachd mhòr, mhòr, mhòr an seo a' dìon an fhactaraidh? An robh fios agaibh? Feachd mhòr agus bha - Tha tulach mòr, eil fhios agaibh far a bheil am Bridgend? Uill, tha tulach mòr ann an siud, agus ma bhios tu ga shreap, chì thu fhathast bonn-stèidh a' ghunna AKAK mhòir. Tha cearcall mòr, mòr ann far an robh e na shuidhe.
Peigi Spence: Bha gunna mòr AKAK a-muigh aig a ' Macdonald Hotel'.
Agus ma shuidheas tu, faodaidh tu seasamh an sin. A nise, bhiodh an gunna a' tionndadh mun cuairt. Cha robh craobhan idir ann agus chitheadh iad fad an rathad sìos an locha agus chitheadh iad nan tigeadh plèanaichean Gearmailteach suas. Air fìor-mhullach an tulaich tha bonn-stèidh mòr eile ann agus bha an solas-siridh na shuidhe an siud. 'S mar sin dh'fhaodadh iad an solas-siridh a dheàrrsadh fad an rathad sìos an loch agus an gunna air a threanadh an aon rathad. Bha gunna AKAK mòr ann far a bheil Taigh-òsta MhicDhòmhnaill an-diugh. Bha dà shloc mòr ann agus pocannan gainmhich timcheall air an oir gu lèir agus sgrathan air mullach sin agus bha na saighdearan gu lèir shìos san t-sloc. Bha fear air mullach an tulaich bhig air cùl fasgadh nam busaichean; bha fear an sin. Bha dhà dhiubh ann am Pàirc taobh na h-aibhne, Riverside Park. Bha iad ann fad an rathad suas dhan dam.
Agus bha saighdearan Ìnnseanach againn an seo, às India. Agus 's ann acasan a bha na h-eich agus na h-asail gu lèir. Agus dheidheadh na h-asail sìos dhan chidhe agus thogadh iad a h-uile rud a bha na saighdearan ag iarraidh bho na bàtaichean agus shiubhaileadh iad fad an rathad suas dhan dam leis a' bhiadh gu leir agus an armachd, peilearan is rudan diofraichte mar sin. Agus cuideachd bhiodh - dh'fhuirich iadsan shuas aig a' Mhàmor - chaidh sin a ghabhail thairis le muinntir an airm Ìnnseanaich agus sin far na dh'fhuirich iad agus bha na h-eich a bu bhrèagha a-riamh aca agus tha cuimhn' agam nuair a bha mi beagan na b' òige na tha thu fhèin an-dràsta a' dol sìos gu Pàirc na h-Aibhne agus bhiodh iad a' dèanamh taisbeanadh iongantach leis na h-eich seo gu lèir a' leum tro chearcallan de theine. Agus gu fìrinneach 's e prionnsa a bh' anns a' chaiptean aig an sgioba Ìnnseanach seo, ach cha b' urrainn dha - cha robh an tiotal aige nuair a bha e an seo, cha robh ann ach caiptean.
Chaidh an t-agallamh seo a chlàradh mar phàirt de phròiseact 'Maoir rannsachaidh a' Chogaidh' ann an 2005 ann am Bun-sgoil Cheann Loch Lìobhann.


text:
- TIOTAL
- Gleann Moireasdan
- EXTERNAL ID
- PC_JMSTRACHAN_182
- ÀITE
- Gleann Moireasdan
- SGÌRE
- An Àird
- SIORRACHD/PARRAIST
- INBHIR NIS: Urchadan 's Gleann Moireasdan
- CRUTHADAIR
- JM Strachan
- NEACH-FIOSRACHAIDH
- J I R Martin
- AITHNEACHADH MAOINE
- 29022
- KEYWORDS
- cnuic is beanntan
glinn
aibhnichean
'S e gleann abhainn air Gàidhealtachd na h-Alba a th' ann an Gleann Moireasdan, is e a' ruith bho Loch Nis, aig baile Inbhir Moireasdan, gu Loch Cluanaidh air an iar, far a bheil e a' coinneachadh ri Gleann Seile.
'S e Abhainn Moireasdan an comharradh as motha a lorgar sa ghleann, le ainm na h-aibhne a' tighinn, 's dòcha, bhon a' Ghàidhlig "abhainn nam mòr easan". Tha an abhainn a' tarraing mòran iasgairean, ach tha i cuideachd a' tarraing luchd-coimhid eun a tha a' tighinn a dh'fhaicinn iolairean-uisge is iolairean a' sealg air an abhainn. Tha an abhainn a' tighinn ann an easan aig Inbhir Moireasdan agus a' dol a-steach a Loch Nis, agus a' ruith fo dhrochaid Thòmais Thelford, a thogadh an 1813


text:
Clach-mhìle Bhaile an Truiseil
Ràinig pròiseict chumhachd ath-nuadhachail aig Urras Oighreachd Ghabhsainn ann an ceann a tuath Leòdhais clach-mhìle Dimàirt.
Beagan an dèidh 3:00f, chuir sgiathan a' chrainn-ghaoithe ùir aca ann am Baile an Truiseil car airson a' chiad uair.
B' e seo a' chiad chrann de thrì a tha an t-Urras airson a thogail san sgìre.
Dh'innis Cathraiche an Urrais, Tormod MacThòmais, gu bheil beagan obrach fhathast ri dhèanamh ach, an ceann là no dhà, gum bithear deiseil airson cumhachd a chruthachadh a thèid dhan loidhne ùr a thathas air a thogail eadar Baile an Truiseil agus Barabhas.
Às an sin, thèid an dealan dìreach dhan Ghriod Nàiseanta.
Mar a h-uile coimhearsnachd a tha a' cruthachadh cumhachd ath-nuadhachail mar seo, feumar an dealan a reic.
Chaidh cùmhnant aontachadh leis a' bhuidhinn "Cumhachd a' Cho-op" airson dealan a' reic ris a' mhargaidh, agus fon sin gheibh an t-Urras teachd a-steach mìosail.
Cosgaisean
A thaobh an airgid a gheibhear air ais, thuirt Mgr MacThòmais gu bheil cosgaisean mòra an lùib na pròiseict fhèin.
Chosg e £2.4m a' chiad chrann a chur an-àirde leis an airgead a' tighinn bho Bhanca a' Cho-op, an Crannchur Nàiseanta, Riaghaltas na h-Alba agus an t-Urras fhèin.
Thuirt e: "Chaidh tòrr airgid fhaighinn air iasad a dh'fheumas a bhith air a phàigheadh air ais.
"A thuilleadh air an sin, bidh riadh ri phàigheadh air an airgead. Mar sin, air a' chiad bhliadhna, cha bhi airgead ann airson na coimhearsnachd fhèin."
Aon uair 's gun tòisichear a' dèanamh prothaid, thèid an t-airgead a dh'ionnsaigh diofar phròiseictean sa choimhearsnachd.
Anns an t-Samhain, fhuair Urras Oighreachd Ghabhsainn duais shònraichte agus aithne oifigeil dhan iomairt airson crann-gaoithe a stèidheachadh ann am Baile an Truiseil.
Duais
Chaidh an duais 'son na pròiseict coimhearsnachd as fheàrr a thoirt seachad aig cuirm mhòr 'Energy North' ann an Inbhir Nis.
Ged is e dìreach aona chrann a tha an-àirde aig an ìre seo, tha cead aig an Urras dhà eile a thogail.
Leis gu bheil mòran den obair-ullachaidh dèante, cha bhi na crainn eile cho cosgail.
Tha dùil gun tèid na crainn eile a thogail ann an 2015.


text:
Puing le chèile do ICT is County
Thog an dà sgioba Gàidhealach sa Phrìomh Lìog puing sna geamaichean aca air an deireadh-sheachdain, is iad le chèile a' tilleadh air ais às dèidh dhaibh tuiteam air dheireadh.
Ann an geama aibheiseach aig Tannadice bha Caley Thistle 3-0 air deireadh is dìreach ochd mionaidean air an cluich.
Chuir Josh Meekings am ball dhan lìon aige fhèin às dèidh chòig mionaidean, agus bu ghann gun robh an geama air tòiseachadh a-rithist mus robh tadhal eile aig United.
A-rithist rinn Caley cùisean doirbh dhaibh fhèin.
Dh'fheuch Graeme Shinnie ris a' bhall a bhualadh air ais sìos a' phàirc nuair a bha a h-uile coltas ann gun robh còir aige a stiùireadh air ais dhan fhear-ghlèidhidh aige, Antonio Reguero.
Neònach
Bhual oidhirp Shinnie far Jon Daly agus chaidh e seachad air Reguero - tadhal neònach.
Cha robh dad neònach mun ath-tadhal dà mhionaid às dèidh sin, Rudi Skacel a' faighinn a' bhuill le pailteas rùm is stiùir e seachad air Reguero e.
Bha sgioba Inbhir Nis air feadh an àite is thàinig United faisg air tadhal eile dhà no trì tursan.
Cha do ghabh United na cothroman is fhuair Inbhir Nis iad fhèin air ais dhan gheama is 26 mionaidean air a' ghleoc, Billy MacAoidh a' cur a' bhuill a-steach le a cheann às dèidh breab-oisein.
Dà mhionaid às dèidh sin chuir MacAoidh oidhirp eile a-staigh, bho bhreab-oisein a-rithist, is chaidh na sgiobaidhean a-steach aig letheach-ùine le United air thoiseach 3-2.
Iongantach
Dìreach às dèidh na h-uaireach chuir MacAoidh an treas tadhal aige den fheasgair bho bhreab-peanais agus gu h-iongantach bha Caley Thistle air ais aig 3-3.
Cha robh an gnothach seachad aige sin oir chaidh sgioba Terry Butcher an uair sin air thoiseach le ceithir mionaidean air fhàgail, tadhal bho Gary Warren.
Dìreach nuair a bha coltas ann gun robh ICT air buaidh ainmeil fhaighinn ge-tà chaidh breab-peanais a thoirt gu United is an reitire den bheachd gun do làimhsich Richie Foran am ball sa bhocsa.
Chuir Daly am ball dhan lìon agus chrìochnaich an geama 4-4 is Caley Thistle mì-chinnteach an robh iad air puing a chosnadh no dà phuing a thilgeil air falbh.
Cha robh cùisean builleach cho beòthail ann an Inbhir Pheofharain far an robh Ross County a' cluich Dhùn Dè.
Àlainn
'S iad sgioba Pàirce Dens a fhuair a' chiad tadhal den fheasgar agus Iain Davidson le oidhirp àlainn ann an 37 mionaidean.
Ghabh County làmh an uachdair san darna leth is mu dheireadh thall fhuair iad air ais co-ionnan às dèidh 74 mionaidean, Gary Glen le tadhal son Chounty son a' chiad uair bho ghluais e bho Hearts.
Thàinig balaich Derek Adams an uair sin fìor fhaisg air an geama a bhuannachadh, oidhirp bho Ridseard Brittain a' bualadh air a' phost le dìreach diogan air fhàgail.
Chrìochnaich an geama 1-1 ach bidh County nas riaraichte le puing is iad fhathast 6 puingean air thoiseach air Dùn Dè a tha aig bonn na lìge.


text:
- TIOTAL
- Tursa san Tairbeart, Diùra
- EXTERNAL ID
- GB1796_859_20_0238
- ÀITE
- An Tairbeart
- SGÌRE
- Diùra agus Colbhasa
- SIORRACHD/PARRAIST
- EARRA-GHÀIDHEAL: Diùra
- LINN
- 20l
- CRUTHADAIR
- M E M Donaldson
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 9809
- KEYWORDS
- caistealan
carraighean
tursachan
Tha an tursa mhòr seo faisg air an rathad san Tairbeart air Eilean Dhiùra. Tha Diùra an ear air Ìle. Tha caolas cumhang, Caolas Dhiùra eadar an dà eilean. Tha mu 190 neach a' fuireach ann an Diùra agus mu 6000 fiadh.
Rugadh M.E.M. Donaldson ann an 1876 agus thàinig i dhan Ghàidhealtachd mu 1908. Rinn i tòrr siubhail ann an ceann a tuath agus air taobh siar na Gàidhealtachd a' sgrìobhadh agus a' togail dhealbhan. B' e Rubha Aird nam Murchan fear dhe na h-àitean a b' fheàrr leatha agus b' ann an sin a rinn i a dachaigh ann an Sanna ann an 1927.
Eadar 1912 agus 1949, sgrìobh Miss Donaldson iomadh leabhar mu eachdraidh shòisealta agus mu chleachdaidhean na Gàidhealtachd. 'S e 'Wanderings in the Western Highlands and Islands' agus 'Further Wanderings - Mainly in Argyll' as ainmeile agus tha dealbhan annta a rinn i fhèin. Chaochail i ann an taigh-eiridinn ann an Dùn Èideann ann an 1958 agus chaidh a tìodhlacadh anns an Òban
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
Gonzalo a' dèanamh buaireadh an Alba
Tha dùil ri gèiltean air feadh na h-Alba Dimàirt, agus na th' air fhàgail de Hurricane Gonzalo a' gluasad tarsainn na dùthcha.
'S iad àiteachan air a' chost an iar as motha a dh'fhairicheas a' bhuaidh, le dùil ri uisge trom cuideachd tron là.
Tha Oifis na Sìde air rabhadh buidhe a' sgaoileadh cuideachd, 's tha cuid de dhrochaidean na dùthcha dùinte do charabadan àrda.
Dh'fhaodadh a' ghaoth 75 msu a ruighinn ann an cuid de dh'àitichean.
Tha Oifis na Sìde air rabhadh buidhe - "bithibh mothachail" - a sgaoileadh.
Thuirt iad gum fàsadh a' ghaoth nas treasa mar a shìollas an t-uisge a-mach agus a thionndaidheas àird na gaoithe chun an iar-thuath tron mhadainn.
Drochaidean dùinte
Tha an droch shìde cuideachd air buaidh a thoirt air an dealan 's na ceudan air feadh na dùthcha air a bhith às aonais chumhachd tron là, Earra-Ghàidheal, Loch Abair agus Steòrnabhagh nam measg. Thuirt SSE gu bheil iad ag obair gus a chàradh.
Tha cuid de dh'aithrisean ann de chraobhan air tuiteam thar rathaidean.
Tha Drochaid an Eilein Sgitheanaich dùinte.
Tha drochaidean Fhoirthe agus Earsgain dùinte do charbadan àrda, agus tha rabhadh gum bu chòir do dhràibhearan a bhith gu math faiceallach air Drochaid Dhòrnaich.
Tha an aimsir a' toirt buaidh air a' mhòr-chuid de sheirbheisean ChalMac cuideachd, agus bu chòir fiosrachadh fhaighinn bho làrach-lìn na companaidh.
Tha cuideachd mu 10% de sheirbheisean adhair bho Heathrow dheth.


text:
- TIOTAL
- Dealbh èibhinn ag aoireachadh Chompanaidh Bhancaireachd Chaledonian, 1878-9
- EXTERNAL ID
- GB1796_1999_116_057
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- LINN
- 1870an
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 11092
- KEYWORDS
- Banca Chaledonian
Banca Baile Ghlaschu
Inbhir Nis
bancaireachd
Dealbh èibhinn ag aoireachadh Chompanaidh Bhancaireachd Chaledonian, 1878-9. Fhuair am banca seo, stèidhichte ann an Inbhir Nis ann an 1838, e fhèin ann an trioblaid ionmhais ann an 1878. Bha seo air sàilleabh 's gun robh am banca na bhall-earrainn do Bhanca Baile Ghlaschu agus mar sin dualtach do phàirt den £6 millean de dh'fhiachan a bh' orra. Chuir am banca stad air malairt, mar a chithear san dealbh èibhinn, ach cha b' fhada gus an do thill am misneachd agus dh'fhosgail e air ais air an 30 den Ogmhios 1879.
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
Leabhar mu strì fearainn an Gleann Dail
7 An Dùbhlachd 2015 Ùraichte aig Ùraichte aig
Bu chòir barrachd eòlais a bhith aig daoine mu strì an fhearainn ann an Gleann Dail san Eilean Sgitheanach.
Sin a-rèir an ùghdair Roger Hutchinson, a tha air leabhar ùr a sgrìobhadh mun iomairt a dh'fhàg croitearan anns a' phrìosan, 's a chuir an oighreachd fo smachd na coimhearsnachd aig a' cheann thall.
Chaidh an leabhar "Martyrs, Glendale and the Revolution in Skye" fhoillseachadh ann an Eaglais Shaor na sgìre air an deireadh sheachdain - togalach a bh'aig meadhan an sgeòil.
Tha tuilleadh aig Calum MacIlleathain.


text:
Seachdain Alasdair Friseil & Natalie Haas 2019
Tha am fìdhlear cliùiteach Albannach Alasdair Friseal a’ tilleadh air ais dhan Eilean Sgitheanach a’ teagasg aig a’ champa sònraichte aige còmhla ri Natalie Haas. 'S e seo an aon champa dhen leithid aige ann am Breatain is tha e stèidhichte aig Sabhal Mòr Ostaig OGE, an t-Ionad Nàiseanta airson Cànan ‘s Cultar na Gàidhlig. Tha Alasdair air cliù mhòr a chosnadh air feadh an t-saoghail airson cluich is teagasg na fidhle. Bidh Natalie Haas còmhla ri Alasdair a-rithist airson bliadhna eile aig a’ Cholaiste agus bidh an ceòladair ainmeil seo à Amerigea a’ ruith cùrsa airson daoine a tha a’ cluich na beus-fìdhle (cello).
’S ann mu dheidhinn a bhith ag ionnsachadh a’ chiùil ann an dòigh tlachdmhor agus cuideachail a tha an cùrsa seo, le bhith a’ brosnachadh daoine a bhith cruthachail is misneachail cuideachd. Bidh cothroman gu leòr airson pùirt ionnsachadh aig na bùthan-obrach tron latha agus tron t-seachdain seo, cluichidh Alasdair, an luchd-oide agus na h-oileanaich aige aig a’ Cholaiste is aig seiseanan ionadail ann an Slèite.
Gabhaidh clàradh airson a’ chùrsa àite feasgar Disathairne 20mh, ach tha sinn a’ moladh gum bi sibh ann feasgar Dihaoine 19mh gus am bi cothrom agaibh deisealachadh airson na seachdain a tha romhaibh.
Bidh cèilidh is dìnnear a' chùrsa air Diardaoin, far am faigh na h-oileanaich cothrom a bhith a' cluich còmhla air an àrd-ùrlar. Bidh consairt aig deireadh a’ chùrsa feasgar Dihaoine, le cèilidh eile ga leantainn!
Chan eil ann ach àite airson 100 Fìdhlear is 30 Beus-fìdhlear air na cùrsaichean seo.
Briogaibh an seo airson a' chùrsa fidhlearachd.
Briogaibh an seo airson a' chùrsa cello.
*Airgead-èarlais 2018/19*
Tha an cùrsa seo an còmhnaidh làn. Ma tha sibh airson clàradh air a' chùrsa, mar as luaithe, 's ann as fheàrr. Thèid airgid-èarlais de £100 iarraidh gus àite a ghlèidheadh air a' chùrsa. Bithear an dùil an còrr dhe na cìsean a phàigheadh ro 30 An Giblean 2019 aig a char as anmoiche. Mura tèid seo a phàigheadh, thèid cur às dhen iarrtas agad is àite a thabhann dha cuideigin eile. Bidh sinn toilichte bruidhinn mu dhòighean pàighidh.
Ma bhios ceistean agaibh mu chìsean a' chùrsa agus cinn-ama, cuiribh brath dhan sgioba againn aig 01471 888 240/246 neo tro post-d.


text:
Beachdaichidh comhairlichean Gàidhealach Diciadain air plana airson 115 taigh ùr ann an Inbhir Narann.
Tha dragh air cuid anns a' bhaile gun deadh talamh ghorm a chall, ann an sgìre far an deach grunn thaighean ùra a thogail
Related News
Moladh cead a dhiùltadh do chùrsa goilf ùr
Chaidh iarraidh 'son an dàrna turas air comhairlichean Gàidhealach cead a dhiùltadh do chùrsa golf ùr 'sa Chùil faisg air Eurabol ann an Cataibh. Bhiodh pàirt den chùrsa...BBC News 2018-06-15
Taighean Chùil Lodair gan deasbad a-rithist
Beachdaichidh comhairlichean Gàidhealach a-rithist air planaichean connspaideach airson 16 taighean a thogail faisg air Àraich Bhlàir Chùil Lodair. Dhiùlt Comhairle na...BBC News 2018-05-17
"An cothrom mu dheireadh a' Chùil a ghlèidheadh"
Dh'iarr Urras Fiadh-bheatha na h-Alba air comhairlichean na Gàidhealtachd iarrtas-dealbhachaidh 'son raon-goilf an Cataibh a dhiùltadh. Thuirt iad gum bu chòir do...BBC News 2018-06-19
Iarrtas dealbhachaidh do dh'fhactaraidh ùr sa Ghearasdan.
Beachdachaidh comhairlichean na Gàidhealtachd Dimàirt air iarrtas dealbhachaidh do phlana a dh'fhaodadh na ceudan de chosnaidhean a chruthachadh sa Ghearasdan. Tha a'...BBC News 2018-01-30
Cead 'son taighean ùra ann am Baile Eòghainn
Thug comhairlichean cead do phlana airson 160 taighean a thogail ann am Baile Eòghainn air taobh sear Rois. Tha a' chompanaidh togail Makar Earranta airson nan taighean a...BBC News 2018-04-17
Cead do 100 taigh ùr an Crothaidh
Tha comhairlichean Gàidhealach air cead-dealbhachaidh a thoirt do phlanaichean 'son 100 taigh ùr a thogail ann an Crothaidh. Tha a' chompanaidh leasachaidh Scotia Homes...BBC News 2018-03-13
Popular News Stories
Thousands in a migrant caravan are waiting to cross the Guatemalan-Mexican border amid sweltering heat
CNN
Related News
Cead do 100 taigh ùr an Crothaidh
Tha comhairlichean Gàidhealach air cead-dealbhachaidh a thoirt do phlanaichean 'son 100 taigh ùr a thogail ann an Crothaidh. Tha a' chompanaidh leasachaidh Scotia Homes cuideachd an dùil bùth agus càfe a thogail air an làraich, an ear air Inbhir Nis....BBC News 2018-03-13
Dùil ri beachd air taighean Chùil Lodair
Beachdaichidh comhairlichean an Inbhir Nis air planaichean gus sgeama taigheadais a thogail faisg air Àraich Chùil lodair Dimàirt. Tha dùil gum bi daoine a' togail fianais taobh a-muigh coinneimh Chomataidh Dealbhachaidh a' Chinn a Deas an aghaidh na sgeama, agus dragh ann gun dèan e milleadh air an àraich. Chaidh planaichean leis a' chompanaidh Inverness Properties airson...BBC News 2018-01-30
Baile ùr ann am Pàirce Nàiseanta a\' Mhonaidh Ruaidh?
Tha dùil gun tèid cead deireannach a thoirt seachad Dihaoine do bhaile ùr taobh a-staigh Phàirce Nàiseanta a' Mhonaidh Ruaidh. Fon phlana dheadh 1500 taigh ùr a thogail air Oighreachd Rata Mhurchais faisg air an Aghaidh Mhòir. Chaidh...BBC News 2017-08-18
Thugadh cead-dealbhachaidh do dh\'fhactaraidh ùir sa Ghearasdan
Tha comhairlichean na Gàidhealtachd air cead-dealbhachaidh a thoirt do phlana a dh'fhaodadh na ceudan de chosnaidhean a chruthachadh sa Ghearasdan. Tha a' chompanaidh Liberty Aluminium, a ghabh thairis an leigheadair sa bhaile bhon chompanaidh Rio Tinto ann an 2016, am beachd ionad ùr a thogail a bhios a' dèanamh chuibhlichean co-mheatailt do charbadan. Tha am plana luach mu...BBC News 2018-01-30
Cead dha raon-goilf Chataibh
Tha comhairlichean air cead-dealbhachaidh a thoirt seachad airson raoin-ghoilf chonnspaidich ann an Cataibh. Bha oifigich Comhairle na Gàidhealtachd a' moladh gun rachadh cead a dhiùltadh dhan leasachadh aig a' Chùil, eadar Eurabol agus Loch Fleòid. Thuirt iad gum faodadh an leasachadh fìor dhroch bhuaidh a thoirt air an àrainneachd, is dìon shònraichte air an sgìre seo. Bha...BBC News 2018-06-20


text:
C-diff air nochdadh ann an Uibhist
Dhearbh Bòrd Slainte nan Eilean Siar gu bheil an galar Clostridium Difficile air nochdadh ann an Ospadal Uibhist agus Bharraigh.
Cha dhearbhadh am Bòrd Slainte dìreach co mheud a tha a' fulang le C-diff anns an ospadal ann am Beinn nam Fadhla, ach gu bheil nas lugha na còignear, agus tha iad sin air an cumail fa-leth.
Chan eil an còrr euslainteach gan gabhail a-steach dhan ospadal re ùine, ach tha roinn nan euslainteach a-muigh fhathast a' leantail orra le seirbheisean mar is àbhaist.


text:
- TIOTAL
- LMS 17956 air trèana ann an Ach na Sìne
- EXTERNAL ID
- PC_HRS_TRAINS_001_176
- ÀITE
- Ach na Sìne
- SGÌRE
- Am Blàr Dubh
- SIORRACHD/PARRAIST
- ROS: Cunndainn
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 28212
- KEYWORDS
- locomotaibhean
trèanaichean
LMS 17956 air trèana luchd-siubhail sìos ann an Ach na Sìine. Tha an locomotaibh ri taobh tùr uisge.
B' e ball den chlas de locomotaibhean 4-6-0 aig Rèile na Gàidhealtachd air an robh 'Superheated Goods' a bh' ann an 17956 (HR 81 roimhe). B' e dreach na b' ùire den chlas 'Big Goods' ainmeil bho 1894 a bh' annta. Chaidh a togail le Hawthorn Leslie sa Chaisteal Nuadh ann an 1919. Chaidh a toirt a-mach à seirbheis sa Chèitean 1952.


text:
Naidheachdan 11:00m
12 An Lùnasdal 2015 Ùraichte aig Ùraichte aig
Thàinig lùghdachadh air àireamhan cion-cosnaidh na h-Alba
Thuit àireamhan cion-cosnaidh an Alba eadar an Giblean agus an t-Òg Mhìos, ach dh'èirich iad am Breatainn gu lèir, a-rèir figearan oifigeil. Tha ìre chion-cosnaidh na h-Alba aig còig puing a sia às a cheud a-nis - an aon rud ri Breatainn air fad. Dh'èirich pàigheadh dhaoine am Breatainn dhà puing a ceithir às a' cheud.
Leig Aonghas Mac na Ceàrdaich seachad ath-thagradh mu mhort a World's End
Tha am mortair, Aonghas Mac na Ceàrdaich, air an ath-thagradh aige an aghaidh dìteadh cùis an Worlds End a leigeal seachad. Chaidh binn beatha, le òrdugh gum feum e a bhith anns a' phrìosan airson co-dhiù seachd bliadhna deug thar fhichead air Mac na Ceàrdaich, a tha trì fichead agus a h-aon deug. B'e a' bhinn a b'fhaide a-riamh a chuir cùirt Albannach air duine. Bha Mac na Ceàrdaich a' dol às àicheadh gun mhort e Christine Eadie agus Helen Scott, a chaidh a lorg marbh às dèidh dhaibh a bhith ann an Taigh-òsta an Worlds End ann an Dùn Èideann.
Tha taic-airgid son èideadh-sgoile aig diofar ìrean an Alba
Tha diofar mòr air feadh Alba anns na grantaichean a tha Comhairlean a' toirt do theaghlaichean air pàigheadh ìosal airson èideadh-sgoile a cheannachd. 'S e grant de nas lugha na trì fichead agus a deich notaichean a gheibh teaghlaichean bhon a' mhòr chuid de Chomhairlean. Agus sin an t-suim bu lugha a mhol buidhean Riaghaltais airson grantaichean bho chionn sia bliadhna.
Bha teine marbhtach ann am flat an Dùn Èidean
Tha dùil gur e corp fireannaich a chaidh fhaighinn ann am flat a chaidh na theine ann an Dùn Èidean a-raoir. Tha eòlaichean a' feuchainn ri dearbhadh cò e. Bha an teine ann am flat air a' cheathramh làr ann am Polwarth.
Thuirt an Riaghaltas gum bu chòir lasachadh VAT a thoirt do luchd-siubhail
Tha an Riaghaltas ag iarraidh air bùidean aig puirt-adhair lasachadh VAT a thoirt do dhaoine a tha a' fàgail an EU. Thàinig e am bàrr gu bheil cuid de bhùidean air a bhith a' cur na bh'air a shàbhaladh ris na prothaidean aca.
Chaidh ceistean a thogail mu sgeama nam faraidhean adhar saor
Chan eil conaltradh sam bith an dèidh a bhith eadar Riaghaltas na h-Alba agus an Coimisean Eòrpach mu sgeama nam faraidhean adhar saora, an Air Discount Scheme, ann an co-dhiù dà bhliadhna. Tha sin a dh'aindeoin 's gun deach a leudachadh son ceithir bliadhna eile san àm sin. Tha Ball-Pàrlamaid Albannach Arcaibh, Liam MacArtair, a' fàgail air an Riaghaltas gum bi an t-uamhas dhaoine sna h-Eileanan mu thuath agus mun iar air an tàmailteachadh nach deach oidhirp a dhèanamh piseach a thoirt air an sgeama. Thàinig seo am follais as dèidh ceistean sgrìobhte a dh'fhaighnich Mgr MacArtair do Mhinistear na Còmhdhail, Derek MacAoidh.


text:
Lyrics of Chadh Gayi Re (Sixteen) - 2013
Gham Ke Nashe Mein Aaj Gum Ho Gaye Lagg Gayi Dimag Ki To Sunn Ho Gaye Gham Ke Nashe Mein Aaj Gum Ho Gaye Lagg Gayi Dimag Ki Sunn Ho Gaye Sunn Ho Gaye Ji Tunn Ho Gaye - 2 Chadh Chadh Chadh Chadh Chadh Chadh Chadh Gayi Re Thoda Sa Udne De Thoda Sa Behne De Chadh Chadh Chadh Chadh Chadh Chadh Chadh Gayi Re Thoda Sa Jeene De Armaan Ko Peene De Chadh Chadh Chadh Chadh Chadh Chadh Chadh Gayi Re Gham Ke Nashe Mein Hoon Tere Paas Rahne De Chadh Chadh Chadh Chadh Chadh Chadh Chadh Gayi Re Chadh Chadh Chadh Chadh Chadh Chadh Chadh Gayi Re Chadh Chadh Chadh Chadh Chadh Chadh Chadh Gayi Re Chadh Chadh Chadh Chadh Chadh Chadh Chadh Gayi Re Dimag Fat Jaayega - 2 Seene Se Nikal Ke Dil Kat Jaayega Dimag Fat Jaayega - 2 Seene Se Nikal Ke Dil Kat Jaayega Peene De Jo Hai Tha Mere Ghar Par Raste Se Mud Gayi Re Chadh Chadh Chadh Chadh Chadh Chadh Chadh Gayi Re Thoda Sa Udne De Thoda Sa Behne De Chadh Chadh Chadh Chadh Chadh Chadh Chadh Gayi Re Thoda Sa Jeene De Armaan Ko Peene De Chadh Chadh Chadh Chadh Chadh Chadh Chadh Gayi Re Gham Ke Nashe Mein Hoon Tere Paas Rahne De Chadh Chadh Chadh Chadh Chadh Chadh Chadh Gayi Re Pressure Pressure Pressure Pressure Nashe Ka Hai Ye Pressure Cooker Aisa Nasha To Nasha Dila Se Nashe Ki Hoon Main Bhukkad Bhukkad Bhukkad Bhukkad - 2 Doob Jaane De Mujhe Doob Jaane De Teri In Nigaahon Main Doob Jaane De Doob Jaane De Mujhe Doob Jaane De Teri In Nigaahon Main Doob Jaane De Phir Kahna Tu Mere Saath Kar Le Jo Bhi Hoon Taiyyar Get It Fast Get It Most Get It Close Get It Close Chadh Chadh Chadh Chadh Chadh Chadh Chadh Gayi Re Thoda Sa Udne De Thoda Sa Behne De Chadh Chadh Chadh Chadh Chadh Chadh Chadh Gayi Re Thoda Sa Jeene De Armaan Ko Peene De Chadh Chadh Chadh Chadh Chadh Chadh Chadh Gayi Re Gham Ke Nashe Mein Hoon Tere Paas Rahne De Chadh Chadh Chadh Chadh Chadh Chadh Chadh Gayi Re Doob Jaane De Mujhe Doob Jaane De Teri In Nigaahon Main Doob Jaane De Doob Jaane De Mujhe Doob Jaane De Teri In Nigaahon Main Doob Jaane De
Chadh Gayi Re lyrics in hindi More Lyrics of SixteenBas Tu Hi Chadh Gayi Re Chadh Gayi Re - Remix Ishq Ki Ada Jhagde Love Love Love May Be Baby Solah Baras KiTags: Chadh Gayi Re lyrics, Chadh Gayi Re Sixteen movie lyrics, lyrics of Chadh Gayi Re, Chadh Gayi Re song lyrics


text:
Moladh ùr mun chonnadh
Tha e air tighinn am follais gum faodadh duine neo companaidh sam bith connadh a cheannach bho ionadan stòraidh ann an Steòrnabhagh agus Loch a' Chàrnain, agus a lìbhrigeadh do ghnothachasan air feadh nan Eilean Siar.
A rèir BhP na sgìre, Aonghas Brìanan MacNìll, tha fiosrachadh a fhuair e bho Oifis na Malairt Cothromaiche (OFT) a' sealltainn gum faodadh barrachd farpais a bhith san sgìre a thaobh a' chonnaidh agus prìsean nas ìsle an cois sin.
Tha mòran ghearainean air a bhith ann mu phrìsean anns h-Eileanan an Iar, agus mu mar a tha làmh an uachdar aig GB Oils.
Thàinig am fiosrachadh ann am freagairt litreach a fhuair Mgr MacNìll bhon OFT.
"Tha an OFT ag ràdh rium gum faodadh duine sam bith a dhol gu GB Oils agus Phillips 66 Connico agus iarraidh orra connadh a cheananch bho na tancaichean ann an Steòrnabhagh no Loch a' Chàrnain," thuirt e.
"Tha e fosgailte do dhuine sam bith a dhol agus a h-uile cead sàbhailte fhaighinn agus a dhol a thòiseachadh air an obair a tha seo.
"Bhiodh iad an uair sin fosgailte ri farpais anns a' mhargaidh fhèin agus bhithinn an dòchas nam biodh sin a' tachairt, gum biodh na prìsean a' tuiteam aig na pumpaichean," thuirt e.


text:
- TIOTAL
- Dealbh de bhuill a' chriu air HMS Franklin c.1944
- EXTERNAL ID
- PC_WD_WS_031
- ÀITE
- neo-aithnichte
- LINN
- 1940an
- NEACH-FIOSRACHAIDH
- Am Baile agus Luchd-rannsachaidh a' Chogaidh
- AITHNEACHADH MAOINE
- 30245
- KEYWORDS
- Maoir rannsachaidh a' Chogaidh
An dara Cogadh
Feachdan Armaichte
long
longan
minesweeper
mine-sweeper
mine-sweepers
seòladair
seòladairean
Seo dealbh de dh'Uilleam Shand (an duine mu dheireadh air an làimh chlì anns a' chiad sreath) le daoine eile a bha sa chriudha san HMS Franklin rè an dara cogaidh. Bha an HMS Franklin na minesweeper clas Halcyon, a chaidh a chleachdadh gus calaidhean iar-thuath na h-Eòrpa a sgrùdadh às dèidh ionnsaighean Normandy.
Rinn sgoilearan à Bun-sgoil Rosebank, Inbhir Narann, agallamh còmhla ris mar phàirt de phròiseact 'Maoir rannsachaidh a' Chogaidh' ann an 2005


text:
Cladach nan Gàidheal
Muirsgian, mùsgan,
Faochag, bàirneach,
Eisir bheòil dhuinn,
Eachan, creachann,
Feusgan, coilleag:
Maorach traghad
A dh’fhaodar ithe
Gun a bhith sgàthach
Tha an rann traidiseanta seo a’ dearbhadh cho cudromach ’s a bha an cladach do na seann Ghàidheil agus cho eòlach ’s a bha iad air. Bha iad ‘cho eòlach air an tràigh ’s a bha am brìdean’! Nach cùm sibh fhèin an t-eòlas sin beò san latha an-diugh!
Bha toradh a’ chladaich – feamainn agus maoraich – uabhasach cudromach aig àm goirt agus dhaibhsan a dh’fhuiling fuadachadh anns an 19mh linn. Ach, eadhon aig amannan neo-èiginneach, gu h-àraidh anns a’ gheamhradh agus as t-earrach, bha biadh a’ chladaich cudromach do ar sinnsirean, mar a tha sinn a’ cuimhneachadh anns an t-seanfhacal San earrach, nuair a bhios a’ chaora caol, bidh am maorach reamhar.
Tha an seanfhacal Is gann an t-earrach anns an cunntar na faochagan a’ comharrachadh maorach cho cudromach ’s a th’ againn, agus mar a tha i pailt as t-earrach. Tha ceann a deas an Eilein Sgitheanaich ainmeil airson pailteas na faochaig agus tha far-ainm Na Faochagan ‘the winkles’ air Clann ’ic Fhionghain a bhuineas don sgìre sin.
Bidh daoine ag ithe na bàirnich cuideachd agus thathar a’ dèanamh dheth gu bheil i nas fheàrr na ’n fhaochag an dèidh Latha Fèill Pàdraig. Thathar a’ moladh na bàirnich ‘limpet’ airson cho làidir ’s a tha grèim a coise air creagan a’ chladaich, agus tha stòiridhean againn à beul-aithris mu bhàirneach a ghlais gob brìdein ris a’ chreig agus a dh’adhbharaich bàthadh an eòin nuair a lìon a’ mhuir.
Tha an fhaochag agus a’ bhàirneach nan aona-mhogalaich ‘univalves’, le dìreach aon slige. Tha am feusgan ‘mussel’, air an làimh eile, na dhà-mhogalach ‘bivalve’, le dà shlige, ged a tha na sligean dùinte, glaiste nuair a thràghas an tìde-mhara, airson an creutair nam broinn a chumail fliuch. Nuair a thathar ag iarraidh air cuideigin a bheul a chumail dùinte agus dìomhaireachd a ghleidheadh, canar biodh do bheul mar bheul an fheusgain ris! ’S e sìoltaichear ‘filter feeder’ a th’ anns an fheusgan a chumas e fhèin air creagan le acraichean sreangach.
Bidh cuid de mhaoraich gan cumail fhèin fliuch is sàbhailte aig ìsle-traghad le bhith a’ cladhach don ghainmhich no làthaich. ’S iad dà eisimpleir dhiubh a’ choilleag (no srùban) ‘cockle’ agus a’ mhuirsgian ‘razor shell’; tha an dàrna tè fada is caol, coltach ri sgian. Tha fosgladh aig gach ceann slige na muirsgein agus tha sin a’ toirt dhuinn na h-abairt feumaidh beul muirsgein a bhith air an sporan a tha a’ comharrachadh suidheachadh far a bheil prìsean cho àrd ’s gu feum an sporan dà fhosgladh a bhith aige! Tha an t-eachan ‘otter shell’ cuideachd ri lorg anns a’ ghainmhich no làthaich.
Chithear sùil (toll beag) sa ghainmhich far a bheil muirsgian air cladhach. Bidh lugaichean ‘lugworms’ a’ dèanamh sùil cuideachd. Ged nach bi daoine ag ithe na luga, tha i math mar bhaoit airson iasgach.
Cùmaibh ur sùilean fosgailte airson partan ‘shore crab’ no partan-tuathal ‘hermit crab’ am measg na feamainn, airson cìochag-thraghad ‘sea anemone’ ann an lòintean agus gille-fionn ‘dogwhelk’ air na creagan. Ma gheibh sibh lorg air crosgag ‘starfish’ bheò, tionndaidhibh i agus chì sibh na casan-tiùbach iongantach aice, a leigeas leatha gluasad agus dà-mhogalaich fhosgladh airson an ithe. Agus thig sligean gu tìr leis an tìde-mhara a tha a’ cur nar cuimhne toradh mòr na mara, leithid slige-chreachainn ‘scallop shell’, crogan-traghad ‘sea urchin’ agus ceanna-phocan ‘sand urchin’.
Feamainn
Bha na seann Ghàidheil, a bha a’ fuireach faisg air a’ chladach, a’ cur feamainn gu feum gu mòr mar bhiadh no todhar no airson leigheas a dhèanamh. Seo rann mu dheidhinn na feadhainn as fheàrr a ghabhas ithe anns gach ràith – cairgean earraich, duileasg samhraidh, gruaigean foghair, stamh geamhraidh.
’S i an fheamainn as àirde a lorgar a’ fàs air a’ chladach, goirid fon tiùrr, an fheamainn chìrean ‘channelled wrack’. Tha an t-alga donn seo iongantach oir faodaidh a bhith beò beagan làithean gun sàl sam bith air, agus ma thèid a bhogadh ro fhada ann an sàl, gheibh e bàs. Bidh na Gàidheil ga bhruich le min-choirce no buntàta airson biathadh do chrodh. Bhiodh muinntir Hiort a’ sailleadh càise le luaithre na feamainn chìrean.
Ann am meadhan na tràigh-fheamainn, tha dà sheòrsa feamainn a tha builgeanach, agus a tha ann am farpais le chèile. Nuair a tha an làn ann, bidh na builgeanan a’ togail nam frondaichean gu faisg air bàrr na mara far am faigh iad solas gu leòr airson foto-co-chur ‘photosynthesis’. Bha an fheamainn bhuilgeanach ‘knotted wrack’ air a cleachdadh o shean airson eisirean a phasgadh nuair a bhathar gan cur a-null thairis, agus bha bannan de phropach ‘bladder wrack’ air an cur gu feum airson na siataig. Tha an dà fheamainn bhuilgeanach air an cleachdadh airson talamh croite a thodhradh. Dìreach fòdhpa air a’ chladach, tha an slaodach ‘serrated wrack’, a tha gun bhuilgeanan. Bidh an tè seo air a gearradh aig ìsle-traghad agus bidh maois dhith air a slaodadh gu tìr le ròp. Nì slaodach todhar math.
Tha stamh ‘tangle, oarweed, cuvie’ cumanta air cuid de chladaichean aig bonn na tràigh-fheamainn, agus bha e uaireigin cudromach gu coimeirsealta ann an gnìomhachas na ceilp. Tha an lus ann an trì pàirtean – an greimeachan ‘holdfast’ a tha ga acrachadh ris a’ ghrunnd, an ‘stamh’ fhèin (an gas) agus am pìos duilleagach gu h-àrd, an liadhag. Bha an liadhag air a cur gu feum air taobh an iar na Gàidhealtachd airson ìm is càise a phasgadh nuair a bhathar gan cur a-null thairis. Cuideachd aig bonn na tràigh-fheamainn tha an cairgein ‘carragheen’ agus duileasg ‘dulse’ a tha le chèile air an ithe fhathast air a’ Ghàidhealtachd. Tha an duileasg math airson bòidhchead, a rèir an t-seanfhacail – Bheir càl-duilisg is càl-deanntaig snuadh air gruaidh mar mhadainn shamhraidh.
Tha dà alga uaine a tha a’ coimhead brèagha air a’ chladach, agus a ghabhas ithe – a’ ghlasag ‘sea lettuce’ agus a’ ghlasag chaolanach ‘gutweed’. Tha slòcan ‘laver, sloke’ car coltach ri glasag ach tha e eadar donn is purpaidh, seach uaine, agus bidh e uaireannan a’ còmhdachadh chreagan ann an sgannan mìn. Tha slòcan math mar bhiadh. Bidh feadhainn ga bhruich agus a’ cur ìm air, ach faodar silidh no bonnaich a dhèanamh dheth.
Tha dà fheamainn dhonn eile a tha gu math mòr ach a chithear a-mhàin aig ìsle-mhara an reothairt no ann am brùchd ‘heaped seaweed cast ashore’ an dèidh stoirm. ’S iad mircean (no gruaigean) ‘badderlocks, dabberlocks’ agus langadal (no ròc) ‘sweet kelp, sugar kelp’. Tha an cnàimh ‘midrib’ ann am mircean gu math milis, mar a tha an duilleach (‘duilleagan’ beaga) os cionn a’ ghreimeachain. Tha langadal gun chnàimh ach tha e cuideachd milis, agus tha am frond air fad so-ithe.
Cùmaibh ur sùilean a-mach airson imleagan, a’ chiad fhàs dhen fheamainn donn, iallan-mara ‘thongweed’. Tha iad coltach ri putanan beaga gleansach suidhichte air clachan, agus tha cuid dhen bheachd gur iad am biadh as blasta a gheibhear air a’ chladach. Ach na buainibh cus dhiubh (no rud sam bith eile). Dèanaibh cinnteach gum bi gu leòr air fhàgail a dh’fhàsas airson na h-ùine romhainn.
Beul-aithris agus an Cladach
’S iomadh sgeulachd is naidheachd a dh’innsear ann an Gàidhlig mu ghaisgich mhac-meanmnach, creutairean os-nàdarrach agus na dlùth-cheanglaichean eadar daoine is nàdar. Tha feadhainn dhiubh co-cheangailte ris a’ chladach, agus seo beagan eisimpleirean (mar gheàrr-chunntasan):
Eun Brìde
Tha am brìdean (no gille-brìde) ceangailte ann an inntinn nan Gàidheal ri Naomh Brìde a bha uaireigin cudromach mar shamhla de bhaindidheachd Chrìosdail, ged a thathar a’ smaoineachadh gun robh bun-stèidh ro-Chrìosdail aice. Thathar ag innse gun robh Brìde a’ ruith air falbh bho ghràisg de dhaoine olc a bha airson a marbhadh. Bha i leatha fhèin agus ràinig i tràigh far nach robh àite falaich sam bith. Thuig i nach robh dol-às aice. Thug i taing do Dhia airson a beatha agus làigh i air a’ ghainmhich, a’ feitheamh ris a’ bhàs.
Ach bha eòin air a’ chladach – feadhainn dubh is geal, le gob is casan dearga. ’S dòcha gur e ‘pitheid-mhara’ a chanadh na Gàidheil ri a leithid aig an àm. Mus do nochd a’ ghràisg olc air an tràigh, chunnaic na h-eòin Brìde, thuig iad gun robh i ann an cunnart agus tharraing iad feamainn thairis oirre airson a falachadh. Bha a beatha air a sàbhaladh agus bheannaich i an t-eun. Bhon latha sin ’s e Brìd-eun (brìdean) a th’ air a bhith air an eun sin mar ainm. Èistibh ris nuair a tha e air sgèith agus cluinnidh sibh e ag èigheachd, ‘Bi glic, bi glic!’ oir ’s e Gàidhlig a bhruidhneas e!
Faoiteag an Deagh Fhortain:
Tha na faoiteagan ‘cowries’ a lorgar air tràighean na h-Alba gu math beag, ach tha iad brèagha. Thathar ag ràdh, ma chumas sibh tè nur pòcaid gum bi sibh sealbhach. Ma chumas sibh trì dhiubh innte, cha bhi sibh air chall eadhon ann an ceò tiugh nam beann. Ach thoiribh an aire – thathar ag ràdh mu chuid de thràighean, ma bheir sibh slige-fhaoiteig ‘cowrie shell’ air falbh, feumaibh sibh a toirt air ais don dearbh àite bliadhna on latha a thug sibh i – air neo thig droch fhortan nur rathad!
Mar a Fhuair an Lèabag a Cearra-ghob:
Tha stòiridh ann a dh’innseas dhuinn mar a fhuair an lèabag ‘flounder’ a cearra-ghob. Bha Calum Cille a’ grunnachadh latha a bha seo air fadhail nuair a shaltair e air lèabag nach fhac’ e air a’ ghrunnd. Dhochair an naomh earball na lèabaig agus ghoirtich e an t-iasg. Dh’èigh an lèabag, ‘A Chaluim mhòir mhosaich le do chasan croma crosgach, ’s mòr a rinn thu orm de dhosgadh nuair a shaltair thu air m’ earball!’
Ghabh Calum Cille fearg leis gun do thilg an lèabag air gun robh e croma-chasach, agus thuirt e, ‘Ma tha mise croma-chasach, biodh tusa cearra-ghobach!’ Agus dh’fhàg e mar sin i.
Màiri agus an Ròn:
’S iomadh sgeulachd a th’ againn mun ròn agus mar a dh’fhaodas ròin nochdadh ann an cruth daoine. Tha ar cànan làn abairtean mun chreutair sin, leithid bu dual do dh’isean an ròin a dhol chun na mara agus tòn ri tòn, cadal nan ròn (san leabaidh!) Tha samhlaidhean againn cuideachd, leithid cho reamhar ri ròn agus cho sona ri ròn air sgeir.
Anns an stòiridh ‘Màiri agus an Ròn’ tha Màiri a’ fuireach le a pàrantan ann am baile beag iomallach air taobh an iar na Gàidhealtachd. Bidh i a’ falbh ann an eathar gu tric a dh’eilean beag gun sluagh faisg air làimh. Bidh i eadhon a’ dèanamh sin nuair a ruigeas i aois, a rèir a màthar, nuair a bu chòir dhi a bhith a’ coinneachadh ri gillean agus a’ dèanamh rudan ‘àbhaisteach’ airson nighean. Ach tha Màiri solt, onarach, deagh-nàdarrach agus dìcheallach, agus cha bhi i a’ dèanamh dad ceàrr. Cò dh’fhaodadh a bhith crosta leatha?
Tha a màthair a’ mothachadh gu bheil Màiri an-còmhnaidh sunndach sunndach nuair a thilleas i bhon eilean agus tha i dhen bheachd gu bheil a nighean a’ coinneachadh ri fleasgach an sin. Tha i ag iarraidh air an duine aice falbh a-mach don eilean gun fhiosta do Mhàiri airson sùil a thoirt oirre. Tha esan a’ faicinn Màiri a’ danns air tràigh cuide ri cullach-cuain (ròn mòr fireann). Tha nàdar nan ròn innte, gun teagamh.
Tha a màthair dhen bheachd gu bheil Màiri fo gheasaibh aig Rìgh Tìr nan Tonn agus tha i ag iarraidh air an duine aice an ròn a mharbhadh airson gnothaichean a chur ceart. Tha esan ain-deònach ach, aig a’ cheann thall, tha e ag aontachadh. Tha e a’ falbh don eilean nuair nach eil Màiri ann agus tha e a’ losgadh peilear anns an ròn mhòr – a leumas le beuc don chuan.
Air an làrna-mhàireach, tha Màiri a’ dol don eilean a-rithist ach, an turas seo, chan eil i a’ tilleadh dhachaigh. Nuair a tha a h-athair a’ dol ann a choimhead air a son, chan eil e a’ faicinn dad ach na cinn aig dà ròn a tha a’ snàmh còmhla anns a’ bhàgh far am biodh iad uaireigin a’ danns. Tha an cuan domhain glas air Màiri a ghairm do uchd agus cha till i dhachaigh a-chaoidh.
A bheil Gàidhlig agaibh agus a bheil ùidh agaibh anns na ceanglaichean eadar an cànan, dualchas agus an àrainneachd. Ma tha, briog an seo: https://acisd.wordpress.com/.
Tha Ruairidh MacIlleathain na craoladair, sgrìobhadair is neach-teagaisg stèidhichte ann an Inbhir Nis. Tha ceanglaichean teaghlaich aige do Chomraich Ma-ruibhe agus a dh’Eilean Leòdhais. Bidh e a’ dèanamh dà phrògram sheachdaineil air BBC Radio nan Gàidheal do luchd-ionnsachaidh na Gàidhlig, agus bidh e a’ ruith farsaingeachd de chùrsaichean trèanaidh mun dlùth-chàirdeas eadar a’ Ghàidhlig agus àrainneachd na h-Alba. Bidh Ruairidh a’ dèanamh òraidean thall ’s a-bhos air dualchas na Gàidhealtachd agus bho àm gu àm bidh e ag aithris sgeulachdan à beul-aithris na Gàidhlig – an dà chuid ann an Gàidhlig is Beurla.
A bheil sibh agiarridh Ruaridh's 'Teaghlaichean A' Chladach'? Ma 's e ur toil e post-dealain Janet Bromham .


text:
Obair fearainn ann an Smiorasaraidh, Mùideart.
Tuilleadh mar seo:
Obair an fhoghair ann an...
Obair a' choirce ann an...
Obair fearainn ann an...
A' buain air Miughalaigh.
Fiosraichean - Aonghas MacNèill
Luchd-clàraidh - Calum Iain MacIlleathain; ;
Geàrr-chunntas - Obair fearainn ann an Smiorasaraidh, Mùideart.
Tha am fiosraiche ag innse mu obair an fhearainn sna seann lathaichean: cuin a bha gach nì ri dhèanamh, togail a' bhuntàta, agus gearradh an fheòir. Ri chiad chuimhne-san 's e speal a bh' aca, ach gun robh an iomall ga ghearradh le corran. Tha e ag innse mar a bha feur ga sgaoileadh is ga thionndadh airson a thiormachadh.
Fad a' Chlàir (h:m:s) - 00:02:15
Àm Clàraidh - 1959.05
Cànan - Gàidhlig
Seòrsa - Fiosrachadh
Cruinneachadh - Sgoil Eòlais na h-Alba
Àireamh a' Chlàir - 69196
Àireamh an Teip Thùsail - SA1959.026
Àireamh a' Chlàir Thùsail - SA1959.26.A6; A7; A8
Càileachd an Fhuaime - Truagh
Cruth Inneal a' Chlàir - R2R
Àite Clàraidh:
Siorrachd - Siorrachd Inbhir Nis
Paraiste - Àrasaig is Mùideart
Baile/Àite - Smiorasaraidh
Àite a' Chuspair:
Siorrachd - Siorrachd Inbhir Nis
Paraiste - Àrasaig is Mùideart
Baile/Àite - Smiorasaraidh
Notaichean a' Chlàir -
Ceangal Maireannach - http://www.tobarandualchais.co.uk/gd/fullrecord/69196/1
Bloighean:
Cluich pàirt 1 (00:02:15)
Cluich pàirt 2 (00:02:22)
Tweet


text:
- TIOTAL
- Taigh croite san t-sneachd
- EXTERNAL ID
- GAIRLOCHM_2057
- ÀITE
- neo-aithnichte
- NEACH-FIOSRACHAIDH
- Taigh-tasgaidh Dualchas Gheàrrloch
- AITHNEACHADH MAOINE
- 7405
- KEYWORDS
- sneachd
sneachda
geamhradh
croitean
taighean croite
taigh tughaidh
taighean tughaidh
mullach tughaidh
Tha mullach ìseal tughaidh, uinneagan beaga agus similearan beaga aig an taigh croite seo, uile feairtean air an dèanamh gus am biodh am blàths a' fuireach san taigh. Tha far-thogalach ceangailte ris air a bheil mullach de dh'iarann preasach.
Bha mullach tughaidh na laighe air freama fiodha a bha na laighe air ballachan an taighe. Bha an tughadh saor agus aotrom, 's mar sin cha do rinn e cus luchd air na ballachan. Bhiodh an tughadh air a dhèanamh le diofar stuth a rèir de bha pailt san sgìre, na mheasg bhiodh fraoch, luachair, raineach agus connlach. Ann an sgìrean a bha faisg air an tràigh bhiodh an tughadh glè thric air a cheangal sìos le seann linntean iasgaich no siamain, air an cuideamachadh le clachan mòra. B' ann timcheall air meadhan na Gàidhealtachd a lorgadh an stoidhle tughaidh a chithear san dealbh, leis an tughadh a' crochadh a-mach seachad air na ballachan.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Gairloch Heritage Museum


text:
1mh den Dùbhlachd [336]
O Thusa, A Thighearna, a tha air àithne dhomh a bhith a’ faighneachd, ceadaich gum faighinn; O Thusa a thug dhomh a bhith a’ sireadh, ceadaich gum bithinn toilichte ann a bhith a’ faighinn; O Thusa a tha air iarraidh orm a bhith a’ gnogadh, tha mu i ag ùrnaigh gum fosgail thu dhomh.
Bi gu gràsmhor toilichte a bhith a’ stiùireadh agus a’ riaghladh mo smuaintean ’s mo ghnìomhan gu lèir, airson, anns an àm a tha ri teachd, gum b’ urrainn dhomh seirbheis a dhèanamh dhutsa, agus gun coisriginn mi fhèin gus a bhith umhail riutsa.
Gabh rium, tha mi a’ guidhe ort, agus treòraich thugad fhèin mi, airson gum b’ ann leatsa a bhithinn-sa – bhon àm seo a-mach, tro ùmhlachd ’s tro ghràdh – as e mu thràth, do shealbh-sa uile gu lèir, mar do chreutair. Fiù’s d’ aon-sa, a Thighearna, a tha beò agus a’ riaghladh gu sìorraidh is gu sìorraidh – Amen.
Augustin (354-430)
A Thighearna, gabh mo bhilean, agus bruidhinn tromhpa; gabh m’ inntinn, agus smaoinich troimhe; gabh mo chridhe agus cuir na theine e – Amen.
Uilleim H. H. Aitken (1841-1927)
Coisrigeadh is Naomhachd.
2mh den Dùbhlachd [337]
A Thighearna bi còmhla ri mo spiorad, agus gabh còmhnaidh na mo chridhe tro chreideamh. O dèan an seòrsa neach dhìomsa a bu chòir a bhith annam dha do thaobh fhèin, agus an seòrsa a dh’fhàgadh gun gabhadh tu tlachd annam.
Bi còmhla rium anns a h-uile àite agus aig a h-uile àm, anns a h-uile tachartas is suidheachadh nam bheatha; airson a bhith a’ naomhachadh ’s a’ mìlseachadh dhomhsa ge b’ e dè a thachras dhomh; agus na fàg agus na trèig mi anns an eilthireas seo agam, gus am bi thu air mo thoirt gu sàbhailte tron a h-uile deuchainn is cunnart airson a bhith còmhla riut fhèin an còmhnaidh, agus an sin gus a bhith a’ fuireach na do shealladh-sa agus na do ghràdh, saoghal gun chrìch – Amen.
Beniamin Deancs (1646-1724).
O thusa tha a’ beothachadh a h-uile neach a tha a’ tighinn a-steach dhan t-saoghal, soillsich ar cridheachan le soilleireachd do ghràis, agus gun robh sinn a meòrachadh air, ’s a gràdhachadh, na nithean sin a tha taitneach dhut fhèin – Amen.
Leabhar Ùrnaigh nan Sagart
Coisrigeadh is Naomhachd.
3mh den Dùbhlachd [338]
Bi fàbharach rium, tròcaireach, milis, is gràsmhor, agus ceadaich dhomhsa, do chreutair bochd ’s a tha ann an dìth, gum bhithinn a’ faireachdainn, co-dhiù uaireannan – ged nach biodh ann ach cuibhreann beag dheth – do ghràdh ghaolach chridheil; airson gum b’ urrainn dha mo chreideamh fàs na bu làidir, gum biodh mo dhòchas na do mhaitheas air a mheudachadh, agus airson nach fàilligeadh gràdh, a chaidh a’ lasadh aon uair na mo bhroinn, gu sìorraidh mi.
Tòmas à Ceampaidhs (1379-1471)
Thoir dhomh, a Thighearna, tha mi ag ùrnaigh, gràs agus beus an t-seasmhachais, is a mhaireannais nach fàs sgìth, airson gun sealbhaich mi le taingealachd ge b’ e dè a dh’fhaodadh do làimh a chur thugam de dhosgainn ’s de dh’ èiginn anns a bheatha seo, gun giùlainninn gu foighidneach e ’s gum faighinn buaidh thairis air mar dhuine, agus ann an uile atharrachaidhean is thachartasan na beatha, gun robh mi le earbsa shìmplidh is gèilleadh, gam cath fhèin agus a h-uile ni a th’ agam a-steach do ghàirdeanan do Fhreastail mhaith – Amen.
(Pàrras airson an Anaim Chrìosdail)
Àmhghar is Fulangas; Ùmhlachd is Gèilleadh.
4mh den Dùbhlachd [339]
Ceadaich dhuinne, A Thighearna, spiorad a ghràidh ’s an dleastanais cho-aontaichte, agus as cionn gach nì eile, de dh’ùmhlachd thaingeil dhut fhèin; thoir cofhurtachd is cumail suas dhuinn fo uile shuidheachaidhean ar beatha, agus do threòrachadh thròcaireach chun an deireadh; airson, beò ann an uile chòmhradh naomh is dhiadhaidh, nach biodh sinn air ar cur fo àmhghar chruadail sam bith, agus gun tèid againn air a bhith a’ sealbhachadh mealtainn gun sgur dhe do thròcair gràdhach-sa; tro Ìosa Crìosd ar Tighearna – Amen.
Seumas Rùisgeir (1818-1882)
O Tusa, ar Tighearna agus ar Dia, ar n-Athair thròcaireach a tha air Nèamh, tha sinn a’ guidhe ort le cridheachan leanabail, gun toireadh tu dhuinn, san t-saoghal seo, ge b’ e dè a tha dha-rìribh math agus aoibhneal dhuinn nar n-anman agus nar bodhaigean, a-rèir do rùin agus do thoil naomh.
Gun robh sinn beò mar Chrìosdaidhean, a’ fulang le foighidinn, agus aig an deireadh a’ bàsachadh ann an sìth ’s ann an dòchas, air sgàth Ìosa Crìosd – Amen.
Johann Duirsfeld (1641-1686)
Co-aontachadh ri Rùn Dhè; Dleastanas.
5mh den Dùbhlachd [340]
Bruidhinn, A Thighearna, oir tha do sheirbheiseach a’ cluinntinn. Ceadaich cluasan dhuinn airson a bhith a’ cluinntinn, sùilean airson a bhith a’ faicinn, rùin airson a bhith umhail, cridheachan airson a bhith a’ gràdhachadh; an uairsin can ge b’ e dè a dh’iarras tu, taisbean na dh’iarras tu, àithn na dh’iarras tu, iarr na dh’iarras tu – Amen.
Cairistiona G. Ròseadaidh (1830-1895)
A Dhè Shìorraidh, thoir dham bhodhaig is m’ anam gum biodh iad nan teampall naomh, air a’ tur-ghlanadh airson gum biodh do Spiorad Naomh a’ fuireach innte.
Cath a-mach aiste, a Thighearna, a h-uile gràdh saoghalta, a h-uile miann shanntach; leig leatha gum b’ e àite ùrnaigh ’s meòmhrachadh naomh a bhiodh innte; àite far am biodh rùin fhìor-ghlan, agus miannan eudmhor airson a bhith gad thoileachadh-sa; airson – ga do ghràdhachadh-sa as cionn an t-saoghail gu lèir, ’s ag adhradh riut gun stad leis a ghràdh as iriosaile – gum biodh mise air m’ ullachadh airson a bhith ga do ghlòireachadh gu sìorraidh ann an nèamh; tro Ìosa Crìosd ar Tighearna – Amen.
Dearamaidh Tàilleir (1613-1667)
Coisrigeadh is Naomhachd.
6mh den Dùbhlachd [341]
A Dhè Uile-chumhachdaich, ceadaich do shìth a tha thar tuigse dhuinne; airson gum biodh sinne, am measg stoirmean is bhuairidhean na beatha seo againne, a’ gabhail fois annad fhèin, le tuigse gur h-ann annadsa a tha na h-uile nithean, fo do chùram, air an riaghladh le do rùn, air an cumail fo fhaire do ghràidh; airson gum faiceadh sinn stoirmean na beatha – an sgòth ’s an dorchadas tiugh – le cridhe sàmhach; an còmhnaidh a’ dèanamh gàirdeachas ann a bhith a’ tuigsinn gu bheil an dà chuid an dorchadas agus an solas coltach ri chèile leatsa.
Treòraich, dèan dhìon oirnn, agus riaghail sinn – fiù’s chun deireadh, airson nach fàillig duine againn ann a bhith a’ greimeachadh air a bheatha shìorraidh – Amen.
Seòras Dabhsan (1821-1876)
Soillsich ar dorchadas, tha sinn a’ guidhe ort, A Thighearna, agus tro do mhòr thròcair cuir do dhìon oirnn bho uile ghàbhaidhean is chunnartan na h-oidhche seo; air sgàth gràdh d’ Aon ghin Mhic, ar Slànaighear, Ìosa Crìosd – Amen.
Gelàsianach (492)
Cruadal no Cunnart;Earbsa ann an Dia.
7mh den Dùbhlachd [342]
Seall, Athair na Tròcairean, tha mi gam ghèilleadh fhèin agus a h-uile nì a th’ agam riutsa. Tha mi eisimeil air do shaoibhreas airson na tha thusa a’ faicinn a tha airidh ’s an dìth orm.
’S e d’ Fhìrinn agus do dhìlseachd mo shàbhailteachd as fheàrr; do ghliocas mo shàsachadh anns na h-uile thachartasan is thubaistean; ’s e do chumhachd mo chumail suas, mo dhìon is mo thèarainteachd.
Treòraich mi ge b’ e dè a t-àite a thoilicheas tu fhèin; agus leanaidh mise thu le cridhe aighear. Chan eil mi a’ diùltadh nì a tha a’ tighinn bho do làmhan, O Athair as ro-ghràdhaiche. Tha mi a’ gèilleadh ri d’ òrduighean, agus an dòchas gun co-obraich na h-uile nithean gu mo mhaith.
Agus tha mi ag earbsa na do ghràs, gun dèan mi an còmhnaidh mar a tha mi a’ dèanamh an-dràsta, a’ leantainn gu seasmhach mar seo riut fhèin, agus nach fhulaing mi gun treòraicheadh nì sam bith a thachras dhomh air falbh mi bhon chreideamh iriosal seo na do mhaitheas ghlic is uile-chumhachdaich – Amen.
Sìmon Pàdraig (1626-1707)
Co-aontachadh ri Rùn Dhè.
8mh den Dùbhlachd [343]
O mo Dhia, is tusa, agus is tusa a-mhàin, a tha uile ghlic agus uile eòlach! Tha mi a’ creidsinn gun aithne dhutsa dìreach dè as fheàrr dhomhsa. Tha mi a’ creidsinn gu bheil barrachd gràidh agad orm na tha agam orm fhèin – gu bheil thu uile ghlic na do Fhreastal agus uile chumhachdach na do dhìon.
Tha mi a’ toirt taing dhut, le m’ uile chridhe, a chionn gun bheil thu air mo thoirt a-mach à mo ghlèidheadh fhèin, agus air iarraidh orm mi fhèin a chuir ma do làmhan-sa. Chan urrainn dhomh nì nas fhèarr na seo iarraidh – a bhith fo do chùram-sa, ’s nach ann fo mo chùram fhèin.
O mo Thighearna, tro do ghràs, leanaidh mi thu ge b’ e càite a thèid thu, agus cha bhi mise a’ treòrachadh san t-slighe. Feithidh mi ort airson do threòrachadh-sa, agus, as dèidh sin fhaotainn, gnìomhaichidh mi ann an sìmplidheachd agus gun eagal.
Agus tha mi a’ gealltainn nach bi mi mì-fhoighidneach, ma chumas tu ann an dorchadas ’s ann an imcheist mi aig àm sam bith; cha mhò a ni mi gearan is cha bhi mo fo uallach ma thig mi a-steach do mhì-shealbh no do dhragh sam bith – Amen.
Iain Eanraig Duin’ùr (1801-1890)
Earbsa ann an Dia.
9mh den Dùbhlachd [344]
A Dhè, athair na solais, bhuaithe a tha a h-uile tiodhlac mhath is coileanta a’ tighinn sìos; coimhead gu tròcaireach air ar laigse agus air ar n-anfhannachd agus deònaich dhuinn a leithid de shlàinte bhodhaigeil ’s as aithne dhut a tha a dhìth oirnn; airson, an dà chuid, nar bodhaigean ’s nar n-anman, gun robh sinn an còmhnaidh, bhon a seo a-mach, a’ dèanamh seirbheis dhut le ar n-uile neart is chumhachd; tro Ìosa Crìosd ar Tighearna – Amen.
Ùmhlachdan Phrìbheiteach (1560)
A Dhè ar n-Athair, a tha gar n-earalachadh gus a bhith ag ùrnaigh, agus a tha a-mhàin a’ ceadachadh na tha sinn ag iarraidh dhuinn ma bhios beatha nas fheàrr againn an uair a dh’fhaighnicheas sinn; cluinn mise, a tha a’ critheanaich anns an dorchadas, agus sìn do làmh a-mach thugam; cùm do sholas a-mach mu mo choinneamh; gairm air ais bho mo sheachrain mi; agus, thu fhèin nad Fear-treòrachaidh dhomh, gun robh mi air m’ athaiseag thugam fhèin agus thugadsa, tro Ìosa Crìosd – Amen.
Augustin (354-430)
Treòrachadh is Solas.
10mh den Dùbhlachd [345]
Athair naoimh agus ghràdhaich, aig a tha tròcairean a tha bho shìorraidheachd gu sìorraidheachd, tha sinn a’ toirt taing dhut a chionn gun urrainn dha do chuid cloinne teiche thugadsa airson tearmann nam fulangasan – chun a chìnnteas bheannaichte as e do ghràdh. Bhon a h-uile bròn a tha a’ cur eallach air ar spioradan, bhon tuigse a th’ againn mu uaigneas is call, bho theagamhan agus fannachaidhean ann an àm na h-àmhghar, tha sinn a’ tionndadh thugadsa.
Is aithne dhut ar dealbh, tha thu a’ cuimhneachadh gur duslach sinn. Gum biodh tusa na do neart dhuinn agus gum bu tusa ar Fear-saoraidh; nar mòr fheum gum bu tusa ar Fear-cuideachaidh; dòirt do chofhurtachdan a-mach nar cridheachan, agus leig le Soisgeul do Mhic ghràdhaich a bhith a’ ministearalachadh cofhurtachd is sìth dhar n-anman – Amen.
Eanraig W. Cas (1838-1889).
A Dhè Uile-chumhachdaich, a tha a’ meudachadh cumhachd dhaibhsan a tha gun neart, neartaich sinne airson a bhith a’ dèanamh ’s a’ fulang do rùn mhaith is do thoil; tro Ìosa Crìosd – Amen.
Cairistiona G. Ròseadaidh (1830-1895).
Àmhghar is Fulangas.
11mh den Dùbhlachd [346]
A Dhè, Cruithear an dà chuid: an t-samhraidh ’s an gheamhraidh, a tha ag adhbharachadh gu bheil solas a’ deàlradh a-mach as an duibhre thiugh, agus a tha a’ toirt math a-mach às an olc; thoir gràs dhuinn airson gun teich sinn bho na tha thusa a’ toirmeasg, airson gun cath sinn gu aon taobh obraichean an dorchadais, agus mar sin gun tagh sinn na tha thusa ag àithne, airson gum bi sinn nar cloinn dhen t-solas; ach a chionn gu bheil solas is dorchadas umhail riutsa, thoir do dh’uile theachdairean do fhreastail gun robh smachd aca thairis oirnn, airson – a’ dèanamh seirbheis dhutsa ann an sìth agus le taingealachd – gun deidheadh ar toirt tro irioslachd gus a bhith a’ dèanamh seirbheis dhut ann an glòir – Amen.
Ròland Uilleamach (1818-1870)
A Dhè as ro ghràismhore, ’s e fìreantachd a th’ann a bhith eòlach air, agus a’ gràdhachadh, do rùn-sa; soillsich ar n-anman le soilleireachd do làthaireachd, airson an dà chuid gum bi eòlas againn air do rùn agus gum biodh an comas againn a choileanadh – Amen.
Portas Ròmanach.
Beò-iarraidh.
12mh den Dùbhlachd [347]
A Thighearna as ro-ghràdhaiche, tha i mi a’ tabhainn mo bhith fhèin gu coileanta dhut.
Gabh, tha mu i ag ùrnaigh riut, a-steach ann an làmhan do thruais-sa a tha do-labhairt, an dà chuid m’ anam agus mo bhodhaig, mo thoinisg, m’ fhaclan, agus mo ghnìomhan; deònaich, anns na h-uile nithean gun robh thu ga mo threòrachadh agus ga mo riaghladh ann an leithid de dhòigh, is gun robh mi an-còmhnaidh a’ teiche thugad ann an àm a pheacaidh, agus gun robh sinn a’ greimeachadh ort fhèin agus ri d’ àithntean gu daingeann fad na h-ùine airson nach biodh beatha no bàs, no nì sam bith a dh’fhaodadh tachairt dhomh an comas mo sgaradh bhuat fhèin – Amen.
Ciste Ionmhais na h-Ùmhlachd (1869)
A Dhè Uile-chumhachdaich, a tha air Rionnag an Là a chuir anns na nèamhan, agus, a’ sgaradh an oidhche, ag ath-nuadhachadh a’ mhadainn dhan t-saoghal; lìon sinne, tha sin a’ guidhe ort, le do thròcair, airson – thu fhèin a’ dèanamh ar Soillseachadh dhuinn – gun deidheadh uile dhorchadas ar peacaidhean a ruaig air falbh, tro ar Tighearna Ìosa Crìosd – Amen.
Portas Shàruim (1085)
Coisrigeadh is Naomhachd.
13mh den Dùbhlachd [348]
A Dhè Uile-chumhachdaich, Athair agus Tighearna nan uile chreutairean, a tha air a h-uile nì ’s a h-uile cothrom a chuir an òrdugh airson a bhith a’ meudachadh do thròcair san dòigh as fheàrr, a’ toirt math a-mach à olc; tha mi a’ guidhe ort gu ro-iriosal gun toireadh tu gliocas bho gu h-àrd dhomh, airson gun dèanainn adhradh riut agus airson gum faicinn cho coileanta ’s a tha do shlighean agus do chas-cheumannan, a tha anns an doimhneachd mhòr ’s nach urrainnear an rannsachadh gu lèir.
Teagasg dhomh a’ bhith a’ gèilleadh ro do Fhreastal anns na h-uile nithean, a’ bhith sona ann an uile atharrachaidhean pearsa is staide, a’ bhith measarra ann an soirbheachadh, agus a’ bhith a’ leughadh mo dhleastanas ann an loimhnichean do thròcair; agus ann an cruaidh-chàs a bhith macanta, foighidneach, agus air mo gèilleadh; ’s a bhith a’ coimhead tron sgòth, airson gum fan mi air cofhurtachd an Tighearna; anns an eadar-àm a’ dèanamh mo dhleastanas le dìcheall a tha gun shàrachadh, ’s le rùn-sheasmhach a tha gun bhriseadh, air mo neartachadh le spiorad an duine air an taobh a-staigh; tro Ìosa Crìosd ar Tighearna – Amen.
Dearamaidh Tàilleir (1613-1667)
Earbsa ann an Dia.
14mh den Dùbhlachd [349]
O thusa a Spioraid Dhiadhaidh, leig leam gum faighinn mo neart annadsa. Tha feum agam ort, airson gum bi mi làidir anns a h-uile àite. Tha mi a miannachadh gu làidir a bhith neo-eisimeil a thaobh shuidheachaidhean – anns an aon dòigh a-thaobh an sgòth agus a-thaobh ghrian.
Tha mi ag iarraidh cumhachd airson mo shàbhaladh bhon a bhith a’ dol fodha ann an eu-dòchas, agus airson cobhair a dhèanamh orm bhon a bhith a’ dol suas air sgèith ann am pròis. Tha mi ag iarraidh an dà chuid colbh de theine agus colbh de sgòth; tearmann bho oidhche an doilgheis, agus sgiath bho là an t-saoibhreis. ’S urrainn dhomh iad sin a lorg annad fhèin.
Tha thu air do chumhachd-sa thairis air an oidhche ’s thairis air an là fhoillseachadh. Thig a-steach na mo chridhe, agus bidh do chumhachd-sa na chumhachd dhòmhsa. Gheibh mi buaidh thairis air na h-uile shuidheachaidhean, bi mi aig an dachaigh anns a h-uile suidheachadh, a’ gabhail fois anns a h-uile àgh. Bidh cumhachd agam airson seasamh air bèist-nimhe, agus cha dèan iad leòn sam bith orm; sann leamsa a bhios an saoghal an uair a bhios an Spiorad agadsa annam – Amen.
Seòras MacMhathainn (1842-1906)
Misneachd, Aoibhneas, Neart.
15mh den Dùbhlachd [350]
A Thighearna mo Dhia, na bi thusa fada bhuam; mo Dhia, gabh cùram airson mo chuideachadh; oir tha diofar smuaintean air èirigh suas nam aghaidh, agus eagail mhòra, a tha a’ dèanamh tàire dham anam. Ciamar a thèid mi tron a seo gun a bhith air mo leòn? Ciamar a bhriseas mi nam bleideagan iad?
Is e seo mo dhòchas, m’ aon chofhurtachd – a bhith a’ teiche thugadsa anns a h-uile trioblaid, a bhith ag earbsa annad fhèin, a bhith a’ gairm ort bho mo chridhe air an taobh a-staigh, agus a bhith a’ feitheamh gu foighidneach airson do chofhurtachd – Amen.
Tòmas à Ceampaidhs (1379-1471)
A Dhè uile-chumhachdaich agus as ro thròcairiche, a-mach à do mhaitheas lìonmhor glèidh sinn, tha sinn a’ guidhe ort, bho na h-uile nithean a dh’fhaodadh ar leòn; airson, deiseal an dà chuid ann am bodhaig agus ann an anam, gum biodh sinne a’ coileanadh na nithean sin a tha thusa ag àithne; tro Ìosa Crìosd ar Tighearna – Amen.
Gelàsianach (492)
Àmhghar is Fulangas.
16mh den Dùbhlachd [351]
A Thighearna Uile chumhachdaich, ar Dia, stiùir ar ceumannan a-steach do shlighe na sìthe, agus neartaich ar cridheachan airson a bhith umhail ri d’ àithntean; gun robh a’ Chamhanaich a’ tadhal oirnn bho na h-àrdaibh, ’s a’ toirt solas dhaibhsan a tha a’ suidhe anns an dorchadas agus ann an sgàile a bhàis; airson gun dèan iad: adhradh riut airson do thròcair, do leantainn airson d’ Fìrinn, do mhiannachadh airson do mhìlseachd – as e an Tighearna Dia beannaichte aig Israel – Amen.
Ùrnaigh Ghoirid o Shean
A Dhè na foighidinn ’s na cofhurtachd, thoir dhuinn a leithid de rùn-mhaith, tha sinn a’ guidhe ort, is gun robh sinn – le cridheachan saora – a’ dèanamh seirbheis dhutsa ’s dhar bràithrean; agus, a’ sealbhachadh inntinn Chrìosd mar sin, gun tòisicheamaid nèamh air thalamh, agus gun gluaiseamaid sinn fhèinn an sin gus an tig an là sin far nach bi nèamh – far a bheil gràdh a’ gabhail còmhnaidh – na àite fuirich neònach dhuinn idir. Air sgàth Ìosa Crìosd – Amen.
Cairistiona G. Ròseadaidh (1830-1895)
Cruadal no Cunnart.
17mh den Dùbhlachd [352]
A Dhè uile-chumhachdaich agus thròcairich – as e Neart nam muinntir a tha lag, Ath-bheòthachadh nam muinntir a tha sàraichte, Cofhurtachd nam muinntir a tha brònach, Cuideachadh nam muinntir a tha air am buaireadh, Beatha nam muinntir a tha a’ bàsachadh, Dia na foighidinn agus nan uile chofhurtachd; is aithne dhut gu fìor mhath laigsean ar nàdair air an taobh a-staigh, mar a tha crith agus critheanaich annainn mu choinneamh cràidh, agus nach urrainn dhuinn an crann a ghiùlain as aonais do chuideachaidh dhiadhaidh-sa agus do chumail suas.
Cuidich leamsa, matha, a Dhè shìorraidh is thruacanta, cuidich leam gus a bhith a’ sealbhachadh m’ anaim ann am foighidinn, gus a bhith a’ cumail suas dòchas nach crathar annadsa, gus a bhith a glèidheadh earbsa leanabail a tha a’ faireachdainn cridhe an athair air falach fon chrann; mar sin bidh mi air mo neartachadh le cumhachd a-rèir do chumhachd ghlòirmhor-sa, ann an uile fhoighidinn agus fad-fhulangas; bi mi an comas air cràdh is buaireadh fhulang, agus, ann am fìor dhoimhne m’ fhulangais, a bhith ga do mholadh le cridhe aoibhneil – Amen.
Johnann Habermann (1516-1590).
Àmhghar is Fulangas.
18mh den Dùbhlachd [353]
A Sholais shìorraidh, mu choinneamh a leithid a tha a h-uile dorchadas mar sholas, agus, ann a bhith air a choimeas riut gur h-e dorchadas a th’ anns a h-uile solas eile! Gun robh e ga do thoileachadh a bhith a’ cur a-mach do sholais agus d’ fhìrinn, airson gun treòraich iad sinn.
Tur-ghlan ar n-anman tha sinn a guidhe ort – bhon a huile smaoineachadh neo-ghlan, airson gum bi d’ ìomhaigh as ro-bhrèagh is naomh air ath-nuadhachadh annainne as ùr, agus tro a’ bhith a’ beachd-smuaineachadh air do choileantasan ghlòirmhor, gum fairicheamaid mar gun robh t-samhla dhiadhaidh air a dhèanamh nas fheàrr nar broinn gach là – an coileanadh aige a tha sinn an dòchas a nì toilichte sinn anns an taisbeanadh fhoirfe agus bhrèagh a tha sinn a’ sireadh.
Gus am bris an là ro-ghlòirmhor sin, ’s a theicheas na sgàilean air falbh, leig le do Spiorad gun robh e an-còmhnaidh còmhla ruinn, agus gun robh sinne an-còmhnaidh a’ faireachdainn buaidhean chumhachdaich do ghràis dhiadhaidh a stiùireadh ’s a cumail suas ar ceumannan gun sgur; airson gun dèanadh ar n-oidhearpan uile – tron a chòrr dhen bheath againn a tha a’ feitheamh oirnn – seirbheis airson a bhith a’ moladh onair d’ ainm bheannaichte, tro Ìosa Crìosd ar Tighearna – Amen.
Raibeirt Leighton (1611-1684)
Coisrigeadh is Naomhachd.
19mh den Dùbhlachd [354]
A Thighearna bheannaichte, a tha air àithne dhuinn a bhith a’ gràdhachadh càch a chèile, ceadaich an gràs dhuinn – a chionn gun do shealbhaich sinn an toirbheartas agadsa air nach robh sinn airidh – gun gràdhaicheamaid a h-uile neach annadsa agus air do shon-sa.
Tha sinn a’ guidhe ort gu làidir airson d’ iochd-sa dha na h-uile; ach gu sònraichte airson na caraidean a tha do ghràdh air a thoirt dhuinne. Gràdhaich iad, O a Fhuarain a ghràidh, agus thoir dhaibh gun gràdhaich iad thusa len uile chridhe, airson gun rùnaich, gum bruidhinn, agus gun dèan iad na nithean sin a-mhàin a tha ga do thoileachadh fhèin – Amen.
Anselm (1033-1109)
Ceadaich dhuinn, A Thighearna, gun cuireamaid seachad an là seo ann an toileachas agus ann an sìth, gun tuisleadh ’s gun spot; airson – a’ ruighinn an fheasgair le buaidh thairis air a h-uile buaireadh – gum moladh sinn thusa, an Dia shìorraidh, a tha beannaichte, ’s a tha a’ riaghladh na h-uile nithean, saoghal gun chrìch – Amen.
Motsarabach (ro 700)
Misneachd, Aoibhneas, Neart.
20mh den Dùbhlachd [355]
O mo Dhia, builich a leithid de mhisneachd oirnn, a leithid de shìth, a leithid de thoileachas annad fhèin, agus gum bi e an-còmhnaidh nas prìseile dhuinn na ar rùin fhèin, agus do thoileachas-sa na ar toileachas fhèin. ’S e saor thiodhlac a th’anns a h-uile ni a bheir thu dhuinn, ’s e do ghràs a th’anns a h-uile ni a bheir thu air falbh bhuainn.
Gun robh taing air a thoirt dhut airson na h-uile, moladh airson na h-uile, ghràdh airson na h-uile; tro Ìosa Crìosd ar Tighearna – Amen.
Cairistiona G. Ròseadaidh (1830-1895)
A Dhè Uile-chumhachdaich, a tha a-mhàin an comas a’ bhith ag òrdachadh rùintean agus càil aimhreiteach dhaoine peacach, deònaich dha do shluagh, gun gràdhaicheadh iad an nì a dh’ àithneas thusa, agus gum miannaicheadh iadsan an nì a tha thusa a’ gealltainn; airson, mar sin – am measg iomadh atharrachaidhean iom-fhillteach an t-saoghail – gum biodh ar cridheachan suidhichte gu cinnteach an sin, far a bheil fìor aoibhneasan rin lorg; tro Ìosa Crìosd ar Tighearna – Amen.
Sacramaideachan Gelàsianach (492);
Air atharrachadh ann an 1662
Earbsa ann an Dia.
21mh den Dùbhlachd [356]
Sgrìobh d’ ainm beannaichte, A Thighearna, air mo chridhe, airson gum fuirich e an sin – air a ghearradh ann an dòigh nach millear gu ìre cho mòr is nach gluais pailteas, no àmhghar gu sìorraidh mi bho do ghràdh.
Gun robh thusa dhomhsa na do thùr làidir tearmainn, cofhurtair ann an cruaidh-chàs, fear-saoraidh ann an àmhghar, fìor chuideachadh – a tha an làthair ann an trioblaid, agus Fear treòrachaidh gu nèamh tro uile bhuairidhean is chunnardan na beatha seo – Amen.
Tòmas à Ceampaidhs (1379-1471)
Meudaich ar n-anman le carthannas diadhaidh, airson gum bi sinn an dòchas gach ni, a’ fulang gach ni; agus gum fàs sinn gus a bhith nar luchd fianais dhe do thròcair leighiseach do dh’ adhbhair tùrsa agus laigsean dhaoine.
Anns na h-uile nithean gleus ar cridheachan ri naomhachd agus co-sheirm do rìoghachd. Agus thoir an t-àm air adhart gu luath an uair a thig do rìoghachd, agus an uair a bhios do rùn air a dhèanamh air an talamh mar a tha air nèamh – Amen.
Seumas Martineau (1805-1900)
Earbsa ann an Dia;
Gràdh do theaghlach, do Charaidean, do na Cinne-daonna.
22mh den Dùbhlachd [357]
Mar a tha thusa a’ toirt do cheumannan-a-mach na maidne ’s an fheasgair a bhith a’ dèanamh gàirdeachas, mar sin tog suas solas d’ aghaidh-sa oirnne agus dèan toilichte sinne le comharraidhean do ghràidh.
Bi còmhla ruinn, A Thighearna, agus leig le do ghràs a bhith gar leantainn an là seo, agus fad uile làithean ar beatha. Gum biodh tusa nad fhear-treòrachaidh dhuinn gu bàs, ann am bàs – nad cofhurtachd dhuinn, agus, as dèidh a’ bhàis, nad Chuibhreann agus nad Thoileachas sìorraidh dhuinn – Amen.
Beniamin Deancs (1646-1714)
A Dhè, as e Ùghdair na sìthe agus Fear-gràdhachaidh a cho-sheirm, agus anns a bheil ar beatha shìorraidh a’ seasamh, aig a tha seirbheis a tha na shaorsa choileanta; cur do dhìon oirnne – do sheirbheisich iriosal – ann an uile ionnsaighean ar nàimhdean, airson nach biodh sinne a tha ag earbsa gu seasmhach na do dhìon, fo eagal bho chumhachd nàimhdean sam bith, tro chumhachd Ìosa Crìosd ar Tighearna – Amen.
Sacramaideachan Gelàsianach (494)
Gràdh do theaghlach, do Charaidean, do na Cinne-daonna.
23mh den Dùbhlachd [358]
A Dhè Uile-chumhachdaich, Fear-buileachaidh gach nì a tha math, a tha, as cionn gach uile thiodhlac eile, air an tròcair sin as e an crùn a bhuileachadh – gu bheil sinn air ar gairm ann an Ìosa Crìosd gus a bhith a’ sealbhachadh, a’ gràdhachadh, ’s a’ dèanamh seirbheis dhut fhèin. Thugamaid taing is molaidhean thugadsa airson do sholas diadhaidh a tha a’ taisbeanadh cridhe a ghràis na do threòrachadh de dh’anman ’s de dhaoine.
Cuidich leinn ann a bhith ag èirigh suas gu taingealachd iomchaidh airson na tha a’ dòrtadh thairis de bheannachdan a tha thusa an còmhnaidh a toirt fiù’s chun an t-suidheachaidh ’s don bheatha as duirche – na sòlasan talmhaidh, na cofhurtachdan Dhiadhaidh, na dòchasan shìorraidh. Tha sinn a’ toirt taing dhut a chionn gu bheil na h-uile nithean a’ tighinn bho do thròcair, tro do thròcair, agus na do thròcair. Thoir dhuinn gun seinn sinn d’ òran anns an t-solas agus anns an oidhche, agus gum bean sinn ri do làimh ’s gum bi sinn aig sìth.
Ceadaich, tha sinn ag ùrnaigh, cuide ri ar n-uile bheannachdan, do thiodhlacan as fheàrr – cridheachan a tha taingeil is earbsach, airson gum bi thusa nad Thighearna ’s nad rìgh dhuinn gu bràth sìorraidh – Amen.
Eanraig W. Cas (1838-1889)
Àmhghar is Fulangas; Earbsa ann an Dia.
24mh den Dùbhlachd [359]
Ar n-Athair nèamhaidh, tha sinn a’ dèanamh gàirdeachas ann an co-chomann bheannaichte do naoimh gu lèir – anns a bheil thusa a’ toirt pàirt duinne cuideachd.
Tha sinn a’ cuimhneachadh, mu do choinneamh, orrasan uile a tha air a bheatha seo fhàgail ann an creideamh ’s ann an gràdh, agus gu sònraichte iadsan as prìseile leinn. Tha sinn a’ toirt taing dhut airson ar co-chomann leotha an-dràsta, airson ar dòchas chumanta ’s airson gealladh an aoibhneis a tha ri teachd.
O gun robh an neul mòr de fhianaisean – an comann gun àireamh dhiubhsan a tha air a dhol romhainn, ’s a tha air a dhol a-steach dhan t-sòlas ach – dhuinne mar eisimpleir dhen bheatha dhiadhaidh, agus fiù’s an-dràsta gun robh sinn air ar n-ath-ùrachadh le an cuid aoibhneas; airson mar seo, le foighidinn, gun ruitheamaid an rèis sin a tha fhathast air thoiseach oirnn, a’ coimhead gu Ìosa ùghdar is fear-crìochnachaidh ar creideamh; agus gun sealbhaicheamaid ceum a-steach dhan rìoghachd shìorraidh – seanadh glòirmhor nan naoimh – agus còmhla riuthasan gun robh sinn gu sìorraidh a’ dèanamh adhradh ri, agus a’ gràdhachadh, d’ Ainm glòirmhor, saoghal gun chrìch – Amen
Leabhar nan Ùrnaighean (1851)
Co-chomann nan Naoimh.
25mh den Dùbhlachd [260]
A Dhè Uile-chumhachdaich, tha sinn a’ toirt taing dhut airson miann chumhachdach cridhe an duine airson teachd an t-Slànaighear, agus gealladh seasmhach d’ Fhacail gun robh e a’ dol a thighinn.
Na ar n-anman fhèin tha sinne ag ath-aithris na h-osnaidhean iriosal is plosgartaichean mhiannach nam muinntir ’s na h-amannan a dh’fhalbh, ’s tha sinn ag aideachadh gu bheil ar n-anman ann an dorchadas agus ann an laigse as aonais creideamh Annsan a tha a’ tighinn gus a bhith a’ toirt Dia gun duine agus an duine gu Dia.
Tha sinn ga do bheannachadh airson an ùmhlachd as urrainn dhuinn a thoirt thuigesan bho ar tuigse fhèin mu ar feum ’s ar n-eismeileachd air, agus, a chionn gun urrainn dhar cridheachan fhèin freagairt mar sin a thoirt às an fhàsach dhan èigh, “Ullaichibh slighe an Tighearna.” Annainne feumaidh na slighean garbha a bhith air an dèanamh rèidh, na nithean cama a bhith air an dèanamh dìreach, gach beinn agus cnoc de phròis a bhith air an ìsleachadh, agus glinn an trom-inntinn a bhith air an lìonadh. A Dhè ullaich thusa an t-slighe annainne an-dràsta, agus gun robh sinn a cur fàilte air an Leanabh naomh as ùr. Hosanna! Beannaichte gun robh esan a thig ann an ainm an Tighearna – Amen
Samuel Osgood (1812-1880) [1862]
Beò-iarraidh.
26mh den Dùbhlachd [261]
A Thighearna a tha air anail na beatha a shèideadh annam agus air mo lìonadh le spiorad sìorraidh, a tha a’ coimhead suas thugad fhèin, ’s a cuimhneachadh gun deachaidh a dhèanamh na d’ ìomhaigh fhèin, seall le gràs is fàbhar air miannan teas-ghràdhach mo chridhe, a bhith a’ faighinn ìomhaigh choileanta dhìot fhèin air ais.
Builich barrachd sàsachaidh orm le na tha an làthair, agus nas lugha de dh’iomagain mu na tha san àm a tha air thoiseach; le inntinn fhoighidneach a dh’ùmhlaicheas e fhèin ri call sam bith de na tha agam, no de bhriseadh dùil sam bith a thaobh nì a bha mi a’ sùileachadh.
Lìon mi, A Thighearna, le eòlas mu do rùn, anns a h-uile ghliocas is tuigse spioradail. Lìon mi le maitheas, is toradh na fìreantachd. Agus lìon mi leis a h-uile aoibhneas agus sìth ann a bhith a’ creidsinn nach dìobair agus nach trèig thusa gu bràth mi, ach gun dèan thu coileanta mi, gun suidhich thu mi, gun neartaich is gun socraich thu mi, agus gum bi thu nad Dhia dhomh gu bràth sìorraidh; m’ Fhear-treòrachaidh fiù’s gu bàs – Amen.
Sìmon Padraig (1626-1707)
Coisrigeadh is Naomhachd.
27mh den Dùbhlachd [362]
A Thighearna ghràismhoir, anns a bheil uile ionmhasan an eòlais agus a ghliocais air an stòradh suas, treòraich mise ann an slighean na beatha; thoir dòighean a bhàis air falbh bhuam.
Thoir spiorad dhomh a tha bog is macanta, airson gun cuidichinn an fheadhainn a tha as aonais sàsachaidh, agus airson gun toirinn cofhurtachd dhaibhsan a tha gun chofhurtachd.
O mo Thighearna chaoimh, thoir maitheanas dhomh airson gun do thrèig mi an dleastanas seo, agus thoir dhomh gun dèanainn ath-cheannach air an tìm le seasmhachas aoibhneil – Amen.
An t-Eilthireach Aithreachail (1641)
Tha sinn a’ guidhe air do thròcair le ar n-uile chridhe, airson, mar a tha thusa gar dìon an aghaidh nithean a tha nàimhdeil dhan bodhaig, mar sin gun robh thu gar saoradh bho nàimhdean an anaim; agus, mar a cheadaicheas tu dhuinn a bhith a’ dèanamh gàirdeachas ris an t-sìth a tha air an taobh a-muigh, mar sin ceadaich cuideachd dhuinn do shìth a tha air an taobh a-staigh; tro Ìosa Crìosd ar Tighearna – Amen.
Sàcramaideachan Leònach (440)
Fois is Sìth ann an Dia; Maitheanas is Caoibhneas.
28mh den Dùbhlachd [363]
A Dhè, a tha air teò-ghràdh creideamh cho mòr a’ lasadh ann am broillich naomha d’ uile naoimh is gun do chuir iad cràdhan bodhaigeil ann an suarachas, fhad ’s a bha iad a’ dèanamh cabhaig leis an uile dhùrachdas thugad fhèin, Ùghdair na beatha; cluinn ar n-ùrnaighean, agus deònaich gum biodh mìlseachd ghràineil a pheacaidh a’ fàs fann annainn, agus gum biodh sinn a’ deàlradh le dòirteadh a-steach de ghràdh dhutsa nar broinn; tro do thròcair, O ar Dia, a tha beannaichte, agus a tha beò, agus a’ riaghladh na h-uile nithean, saoghal gun chrìch – Amen.
Mostsarabach (ro 700)
A Thighearna mo Dhia, coilean annainne a leithid de dh’ fhoighidinn is nach bi sinn ann an cabhaig sam bith airson teiche bho shaothair, no aonaranachd no fulangas; ach an-còmhnaidh ann an cabhaig airson seirbheis a dhèanamh dhutsa, airson do thoileachadh, agus an uair a thogras tu fhèin, airson a dhol dhachaigh gu do làthaireachd bheannaichte – Amen.
Cairistiona G. Ròseadaidh (1830-1895)
Gràdh do Dhia; Ùmhlachd is Gèilleadh.
29mh den Dùbhlachd [364]
A Dhè! faic mo bhròn ’s mo chùram. Gu toileach dhèanainn-sa seirbheis dhut le aghaidh thoilichte is aoibhneil, ach chan urrainn dhomh. Ge b’ e dè cho cruaidh ’s a ni mi sabaid an aghaidh mo dhòrainn, tha mi ro lag airson an t-strì ghoirt seo.
Cuidich leam na mo laigse, o thusa a Dhè Chumhachdaich! agus thoir dhomh do Spiorad Naomh airson ath-ùrachadh a dhèanamh orm agus cofhurtachd a thoirt dhomh nam bhròn.
Am measg m’ uile theagamhan is bhròin, is aithne dhomh fhathast gur ann leatsa a tha mi ann am beath ’s ann am bàs, agus nach urrainn do ni sam bith mo dhealachadh dha-rìribh bhuatsa; nithean a tha an làthair, no nithean a tha ri thighinn, no deuchainn, no eagal no cràdh. Agus mar sin, a Thighearna, bidh mi ag earbsa fhathast na do ghràs.
Cha chuir thusa air falbh mi gun a bhith air mo chluinntinn. An ceart uair no nas anmoiche togaidh tusa an t-eallach seo bho mo chridhe is cuiridh tu òran nuadh air mo bhilean; agus molaidh mi do mhaitheas, ’s bheir mi taing dhut agus ni mi seirbheis dhut an seo agus gu sìorraidh – Amen.
S. Scherets (1584-1639)
Àmhghar is Fulangas.
30mh den Dùbhlachd [365]
Athair nèamhaidh agus shìorraidh. Bunait gach bith, bhuaithe a tha mi a’ tighinn, agus thuige a thilleas mi – ’s ann leatsa a bhios mi gu sìorraidh. Gairmidh tusa thugad fhèin mi an uair a thig m’ àm. ’S ann beannaichte a bhios mise an uairsin ma ’s urrainn dhomh a ràdh, “Chòmhraig mi an deagh chòmhrag.”
Chan eagal dhomh am bàs, O Athair na beatha; or chan e cadal sìorraidh a th’ anns a bhàs; ’s e atharrachadh a th’ ann gu beatha ùr, mòmaid de dh’atharrachadh glòirmhor, èirigh thugad fhèin. Ciamar a b’urrainn dhan a seo a bhith na olc a’ tighinn bho do làimh-sa, an uair is thusa an Uile-mhaith!
Tighearna na beatha ’s a bhàis, tha mise na do làimh; dèan riumsa mar a tha thu fhèin a’ faicinn freagarrach; oir tha na tha thusa a’ dèanamh air a dhèanamh gu math.
An uair a ghairm thu à neoni gu beatha mi, rùnaich thu mo shonas; an uair a ghairmeas tu air falbh bhon a bheatha mi, am bi mo shonas air do chùram gu ìre nas lugha? Cha bhi, cha bhi.
Is tusa gràdh, agus ge b’ e cò a ni còmhnaidh ann an gràdh, tha e a’ còmhnaidh annad fhèin, A Thighearna, agus tusa annsan – Amen.
Heinrich Tschokke (1771-1848)
Earbsa ann an Dia.
31mh den Dùbhlachd [366]
A Dhè as ro ghràismhor, a tha air a bhith tròcaireach ruinn gu ìre neo-chrìochnach, chan ann a-mhàin anns a bhliadhna a chaidh seachad, ach tro uile bhliadhnaichean ar beatha, bi toilichte a bhith a’ gabhail ri taingealachd a tha gun cheilg airson do bheannachdan gun àireamh dhuinne; a’ maitheadh gu gràsmhor nam mòran pheacadhean ’s na laigsean a bha anns a bheatha againn a chaidh seachad, agus gu soibhreach a’ buileachadh na gràsan ’s na beusan sin a tha an comas ar fàgail iomchaidh mu do choinneamh fhèin.
Agus, a h-uile bliadhna a bhios tu toilichte a chuir ri ar beathanan, cuir riu cuideachd – tha sinn a’ guidhe gu h-iriosal ort – barrachd neart dha ar creideamh, barrachd teas dha ar gràdh, agus coileantas nas mò dha ar n-ùmhlachd; agus ceadaich gun dèanadh sinne – ann an ionracas iriosal agus ann am buan-leanaltas sheasmhach – seirbheis dhutsa gu ro-dhìleas fad na beatha a dh’ fheitheas oirnn, air sgàth Ìosa Crìosd – Amen.
Teàrlach Ciamar (1661-1745).
Taingealachd is Moladh.


text:
Naidheachdan 11:00m
3 An Giblean 2012 Ùraichte aig Ùraichte aig
California
Tha duine an grèim aig poilis ann an California fo amharas gur e a mharbh seachdnar aig colaiste ann an Oakland nuair a loisg e orra le gunna. Tha an duine, Huan Goh, 43 bliadhna de dh'aois. Buinnidh e bho thùs do Choirea a Deas, agus bha e aig aon àm na oileanach aig a' cholaiste.
Sneachda
Thuit còrr is sia òirlich de shneachda ann an sgìrean de cheann an ear-thuath na h-Alba, le Siorrachd Obar Dheathain agus sgìre Mhoireibh a' faighinn a' chuid as truime dheth. Tha mu 3,000 dachaigh san ear-thuath fhathast às aonais an dealain, ach tha na companaidhean dealain ag ràdh gu bheil iad an dòchas gum bi sin aca air ais ro dheireadh an là. Tha dùil gun gluais an sneachda deas 's a-mach às Alba gu ruige ceann a tuath Shasainn feasgar.
Eaconamaidh Bhreatainn
Thuirt Seòmraichean Malairt Bhreatainn gun tàinig fàs air an eaconamaidh anns na trì mìosan mu dheireadh. Tha e a' ciallachadh gu bheil a h-uile coltas ann gun seachainn Breatainn tilleadh gu crìonadh. Ach tha a' bhuidheann ag ràdh gu bheil an eaconamaidh fhathast fada nas slaodaiche na bhiodh dùil.
Pàrtaidh Tòraidheach na h-Alba
Tha am Pàrtaidh Tòraidheach ann an Alba a' foillseachadh manifesto airson nan taghaidhean comhairle air an ath-mhìos. Tha iad a' gealltainn gun toir iad cumhachd cho faisg 's is urrainn dhaibh air a' choimhearsnachd. Tha am pàrtaidh a' cur 360 tagraiche air adhart air feadh Thìr Mòr na h-Alba.
Tuiltean Inbhir Nis
Tha planaichean airson Inbhir Nis a dhìon bho thuiltean gam foillseachadh an-diugh. Dh'aontaich Riaghaltas na h-Alba a' mhòr-chuid de na cosgaisean, còrr is £20m, airson obair-leasachaidh eadar beul Abhainn Nis agus meadhan a' bhaile a phàigheadh. Tha Comhairle na Gàidhealtachd a' cur £3m eile ris an t-suim sin airson bruthaichean na h-aibhne a sgioblachadh.